galehiri: ޕްރިންސް ދީދީގެ ވާހަކަ - 1\nޕްރިންސް ދީދީގެ ވާހަކަ - 1\nޕްރިންސް ދީދީއަކީ ހިތަދޫ ކޮރޮވަލިގޭ އާމިނާދިއޭއި ވާރަގޭ އިބްރާހިމް ދީދީގެ ކަލޯ. އަސްލު ނަމަކީ މުހުއްމާދި. މީ އައްޑޫ ރައްޔިތުންގެ އެތެރުން ޖަމާއަތުގެ ހައްގާއި ފަރުދީ ހައްގާއި ވިޔަފާރީގެ މިނިވަންކަމާއި ޑިމޮކްރަސީގެ ހަމަތަކައް ވަކާލާތުކޮއް ސަރުކާރުގެ ވިޔާއިނިވެގޭ އަމަލަތަކާއިމެދެ ނިރުހިގެން ރާއްދެ ދޫކޮއް ސިލޯނައް ހިޖުރަކެޑެ ފެރެތަމަ މީހާ. އަދި ސިލޯނެ ހިށަގެން ރާއްދޭގެ ވެރިކަމުގެ ނިޒާމު އިސްލާހުވޭތޯ އަމެއްލަ ހައިސިއްޔަތުން އެންމެ ފެރުތަމަ މަސައްކަތް ކެޑެ މީހާ. ދިވެހިންގެ އެތެރުން ހަގީގީ ނޫސްވެރިކަމައް ކެޑެ ފެރުތަމަ މީހާ. މުހުއްމާދިގެ ނަން ދޫކޮއްލައި މިޅި ސިލޯނައް ޕްރިންސް ދީދީގެ ނަމުން މަޝްހޫރުވި މީހާ.\nޕްރިންސް ދީދީގެ ބައްޕާ ވާރަގޭ އިބްރާހިމް ދީދީއަކީ ވެޑިފަހަރަ ދިއްވައި ވިޔަފާރިކޮއްހެދި ސައުދާގަރަައް. ޕްރިންސް ދީދީއަކީ ވޭނޑުމެ ވަރައް ޖެހިލުންކުދު ހިއްވަރަގަދަ އަދި އެކަލުގެ ވެރިކަމި ނިޒާމި އެތެރެ ހިމެނޭ ކަންތެއްތައް ފައުޅުގައި ދެކެޑެހަދައި ވާހަކަ ދައްކާ ކޫދަކާވީމެއި އިބްރާހިމް ދީދީ ސިލޯނައް އެނީ އަބަދަސް ޕްރިންސް ދީދީ ބެނޑުއަގެން. ރަށިބާހިށުވައި ފުރަފީފެހޭ ކޮންމިޔަސް ބޯނޑައް ބޯގަންނަހެއްކަމުގެ ބިރިއޮވެއި. މިލެކައް ސިލޯނަށާއި މާލޭއައް ދަތެރެކޮއް ހެދިމެއި ވިޔަފާރީގެއުކުޅުތަކާއި ސިލޯނެ ކަންތެތި ހިންނަ ނިހިންނަ ލެކާއި މާލޭގެ ވެރިކަމިތިބޭ މީހުންގެ އުޅުމާއި ވިސްނުން ހިންނަލެއް ވަރައް ހެއުކޮއް ޕްރިންސްދީދީއައް އޮންނެއި އޮޅުން ފަލަފެއި.\nޕްރިންސް ދީދީ ލޯހުޅުވިގެން އާކޯ ސިންގަޅަބަހާއި ތަމަޅަބަސް ދަސްކޮއްގައް. މާލެ އާސް ވޭނޑުމެ އަތިރީގޭ ޚާންދާނި މީހުންނާއި ގާއްކަން އުފެދި އެވެންނާއި އެކީ ފޮޓޯ ނެގުންފަދަ ކަންތެތިޔަސް އޮވެއި. އަތިރީގޭ މީހުންނާއި ވާރަގޭ އިބްރާހިމް ދީދީއެއި އޮންނަ ގުޅުމަކި ސަބަބުން ސިލޯނައް ގޮއްސެއި އައްޑޫއައް ގެއުމުގެ ކުރިން އަބަދަށަސް މާލެއައްގޮސް ވެޑިން ގިނާފެހޭ ގިނާހެއި ރިވެތި އެއްތައް އަތިރީގޭ ބޭފުޅުންނައް ދިނުމަކީ އާދާއް. މީ ޕްރިންސް ދީދީ ވަރައް ރިޑިއަރާ ކަމައް. ރަށައް ގޮއްސެއި ރައްޓެހިން އެކެހޭ އަތިރީގޭ ބޭފުޅުންނާއި ދިމާއް ލައްކަ ގިނަ އެއްތެތި ކޭއި ހަދައި. ތިމާފިރިން ގިނޭ ނަލަ އެއްތެތި މިވެރިން ލާގެން ތިބޭކޯ ތިމާފިރިން ތިބޭއް ޖެހެނީ ދެރަ އެއްތެތި ލާގެން ދެރަވެގެނާއު، މީކޮން އިންސާފައްތައު ކޭފެއި ބަސް ހޮއްލައި.\nޕްރިންސް ދީދީއަކީ ދައުލަތި ވެރިންނައް އެއްތެތިކޭ ޒުވާނަކާއު ކޭފެއި މީހުން ރަށި ވެރިންނާއި ހަމާއް މިވާހަކަ ގިނިގެޔަސް އޭ ވާރަގޭ އިބްރާހިމް ދީދީގެ ކަލޯ ވީމެއި އެއްވެސް ބާކިޔަ ފިޔަވަޅައް ނިއެޑަތާ. ނުންފެހޭ ފިޔަވަޅައް އެޑާކައް ނިކެރެއި. ސިލޯނައް ގޮސް ހަދަނީ ބައްޕާއި އެކީވީމެއި ސިލޯނައް ގޮސް ފިލަގަތުމުގެ ފުރުސަތައް ޕްރިންސް ދީދީއައް ނިލިބެއި. އެހެންފެހެނާސް ރާއްދެ ވޭނޑެނީ ކެހެނަކައްތައު، މިކަހަލެއި އަނިޔާވެރި ވެރިޔަކާމެން ތިބިތާނކި ނިޔަސް ހިންނަށުމާއި އަބަދަސް ކޭއި ހަދައި.\nމިޒާތަކައް މިކަން ހިނގަމުން އޭވޭލެއި ޕްރިންސް ދީދީގެ ބައްޕާ ވާރަގޭ އިބްރާހިމް ދީދީ މަރަވެގެ. އެދީދީ މަރަވީމެއި ޕްރިންސް ދީދީއައް ލިބިފެއި އޮއް ރައްކައުތެރިކަން ގެއްލިގެ. ބައްޕަކާގެ ފުށުން ހިމާޔަތައް ނެތި އަމެއްލާއް ކަންކަމި އެތެރެ ޝާމިލްވޭއް މަޖުބޫރުވެގެ. އެދުވަސްވަރި ދައުލައް ހިނގުވާއް ހިށި ހަސަން ފަރީދުގެ އެނގުވުމަކައް އައްޑޫ އަތެޅެ ރަމަތަ ކެރާއް ބުޗާ ހަސަން ކަލޭފާނާއު ކޭ މާލޭ މީހަކާސް ހިތަދޫއައް ފެނޑުވަލިޔެ. އެމީހާގެ ކަމަކީ މީހުންނައް ޖިއްސުންކޮއް ފޯރާމީހުން އަތުން އެއްތެތި ފޭރުން.\nއެދުވަސްވަރި އިނގިރޭސި މަނަވަރާއި ބޯޓުފަހަރަ ވަރައް ގިނައިން އައްޑޫއައް އާސްގޮސް ހަދައި. މީނެ ބޯޓަކައް ގޮސް އިނގިރޭސިންނާއި މުއާމަލާތު ކެޑުން ބުޗާ އޮންނެއި މަނާކޮއްފެއި. އެއްދުވަހަކި ޕްރިންސް ދީދީ މީނެ ބޯޓަކައް އެބެގޭ ކަބަރަ ލިބިގެން މިދީދީ ރަށައް އާމެއި ބުޗާގެ އަމުރައް އެއްތެލުނާއި ދުއްރާއިން ޕްރިންސް ދީދީ ފިސާރިއަކައް ތަޅަލިޔެ. މިތެޅުމައް ތެޅީ ކޮރޮވަލި ބޯޅާމަތިއައު ކޭ މައިދާނެ. ތަޅައި ނިމިގެން ބެލިކޯ އެދީދީއައް ވަރައް އަނިޔާވެގެ. ހިނގޭވަރަކަސް ނިވެއި. ދެން މިދީދީނާގެން ތިމާގެ މީހުން އެހިސާބި ގެޔަކައް ގިނިގޮސްބާވެއި ބެނޑިތާން ދަމައި ވަރައް ބޭސްކޮއްގެން ދެޅެހިވީ.\nމިތެޅުމައް ތަޅަފީފަހުން އިއްސައްވަނި ޕްރިންސް ދީދީ ހިތެ އެތެރެ އަތިރީގޭ ބޭފުޅުންނާއި މާލޭ ސަރުކާރައް ރިޑިއެރުން އިތިރިވެގެ. ރާއްދެން ބޭރައް ގޮސް ފިލަގަތުމުގެ ޚިޔާލަ ބޮނޑަވެގެ. އެކޯ ހިތަދޫ ކުއްދައިތާގެ މަރިޔަމް ދީދީ އެއި އިނދަގެން އެދީދީ ބަނޑަބޮނޑަ. ރާއްދެން ބޭރައް އެންމެ ފައްސޭހައިން ގިޔޭއް އޮތީ އިނގިރޭސިންނާއި ގަޑަގެން ކަމައް ފެނިގެން ބައްޕާގެ ފަރާތުން ވާރުތަވެގެން މިދީދީއައް ލިބިފެއި އޮއް ރަންކެޑައް އިނގިރޭސިންނައް ދެރެގެނަސް ރަށުން އަރަގަންނައް ނިންމަލި. ފިލަގަންނަށުމާއު ކޭހެދި މިދީދީގެ އަމާ ކޮރޮވަލިގޭ އާމިނާދި ހެދިވަޑާމަކީ ބަންގާޅި ބޮނޑަ ފޭށަކި ވަތައް އެއްކަލަ ރަންކެޑާ ލާފެއި ތަޅަލާފެއި ތަޅަދަނޑި ހިމެ އެޑަގައް.\nއެއްރެއި އަމާ ނިދާއް އޮއްވޭލެއި ހިމުން ތަޅަދަނޑި މުހަގެން ނާގެންގޮސް އެއްކަލަ ފެށި ހުޅުވަފެއި ފައްޓަރަބާކި ފުލަކާއި ދެނަސް ދެތިން ރަންކެޑައް ނާގައް. ޕްރިންސް ދީދީ އެފެށިން ނެގީ އެދީދީގެ ހަލާލު ރަންކެޑާއި އެތެރުނަސް ކުދުމިންވަރައް. އެފޭށެ ތިބީ އަމާ ކޮރޮވަލިގޭ އާމިނާދީއަައް ވީ އެތިކެޑަކާއި ޕްރިންސް ދީދީއައް ވީ އެތިކެޑަކާއި އެއްބަނޑި އެއްބޮފަ ކޮއްކޯ ހާމިދުއައް ވީ އެތިކެޑައް. ޕްރިންސް ދީދީގެ އެއްބަނޑިއެއްބޮފަ ދައްތާ އައިސާދި އެކޯ މީހަކާއި އިނދަގެން ވަކި ދިރިވޭނޑުމަކި އެހެން ގެޔަކައް އެބެގޭމެއި ދައްތާ ރަންކެޑާ ވަކިކޮއްފެއި އެބައި އޮތީ ދައްތާއް ދެރެފެއި. ކޮންމިއަކަސް ޕްރިންސް ދީދީއައް ވީއެތިކެޑާން މިންވަރައް އިނގިރޭސިންނައް ދެރެފެއި ތިމާ ބޭރައް ގިނިގޮސްދޭއްކެއި ކޭފެއި އާދޭސްކޮއްލި. މިވެރިޔާސް މިކަމައް އެއްބަސްވެގަތާ. އެނެއްދުވެހި އަމާ ހެއިޖެހިގެން ބެލިކޯ ތަޅަދަނޑި އޮތީ ހިމަކި ނުން. އެހެންވެ ޕްރިންސް ދީދީ އެއްކަލަ ފެށި ހުޅުވަލީކަން ދެނެގައް. ގޮސް ބެލިކޯ ކޮންމިޔަސް ރަންކެޑައް މަދަކަން އެނގިގެ.\nޕްރިންސް ދީދީ ރަށުން އަރަގަންނަހެއްކަމުގެ ބިރި އޮތުމާއި އެދީދީ އިނދަގެން ހިށި ދިޔަ ބަނޑައް ހައްމަސް ވެފެއި ހިށުމާއި މިކަންތެއްތައް ރިއާޔައް ކޮއްފެއި ރަށި ހިފަހައްޓާއްވެގެން އަމާ އެބެގެ އޮފީހައް. އެތެއި ތިބެނީ ތިމާގެ މީހުން ވީމެއި އެވެރިންގެ އެތެރުން މިކަން ހައްލުކޮއްދޭހެއް ކަމައް ބަލަގެން. އެހެން ފެހެނާސް ޕްރިންސް ދީދީއަކީ ސަރުކާރައް ފާޑަކޭ މީހަކާ ކަމައް ބުޗާ ހަސަން ކަލޭގެފާނު ބަލަގެންފެއި ހިށިމެއި މިމައްސަލަ މިޅިން އެކެޑެކެޑުން ޖަހަފެއި ހަގީގަތާއި ޚިލާފު ވައްކަމުގެ އިލްޒާމައް ބޮލެ އެޑުވަފެއި ހަސަން ފަރީދުމެން އެކުހުން އިތިރައް އަދަބު ދެރުވާއްވެގެން ޕްރިންސް ދީދީ މާލެ ފެނޑުވާއް ބުޗާ ނިންމަލި.\nޕްރިންސް ދީދީ މާލެ ފެނޑުވާއްވެގެން އެރުވި ވޭޑަކީ އެދީދީގެ ބޮނޑަބޭބޭ ވާރަގޭ ހަސަން ދީދީގެ ވެޑި. އެވޭޑެ މާލިމީއަކައް ހިށީ ހިތަދޫ އަބްދުލްހަމީދުގެ އަބްދުﷲ ދީދީ. މީ ޕްރިންސް ދީދީގެ އެއްބަނޑި އެއްބޮފަ ދައްތާއި އިނދަގެން ހިށި ޅިޔަނު. ވީމެއި މާލެ ދަތެރެ ޕްރިންސް ދީދީ ހިށީ ވަރައް އިއްޒަތި. މިލެކައް ދަތެރެ ކެރަމުން ގޮސް ހުވަދޫ ކަނޑުން ގަދައި ޖެހިގެ. މާލިމީ ކޭފި، މިލެކައް އޭފެހޭ މިކޯ ހައްދުންމައްތެ ފަރަ ފެނޭއްވޭށިޔައު، ކުނބައް އަރައި ބަލަފެލާއްކެއި. ކަނޑަ ގަދަކަމުން ވޭޑެ ފަޅިވެރިޔަކާއް މިކަން ނިވި. ޕްރިންސް ދީދީ ވޭޑެ ކުނބާއި އެއްބުރިޔައް އަރައި ކޭފި ކުރިމައްތެ ތެއޮތީ ފަރާއު. އެހެންވީމެއި އިރިމައްތައް ވެޑި އަނބަރަލާއްކެއި. ޕްރިންސް ދީދީ އެނގުވި ލެކައް ވެޑި އަނބަރަލިޔަ.\nމިލެކައް ދިއްވާތާން އެއްދުވަސް ފަހުން ފެލަ އެޑަފެއި މާލިމީ އަބްދުﷲ ދީދީ ކޭފި، ޕްރިންސް ދީދީ ހަދާއު ހިނގި އެއްތާ މިއޮތީ ވެގޮހާއު. ވެޑި މިހިށީ ބެހިފެއްޔައު.\nވާރަގޭ ހަސަން ދީދީގެ ވެޑި ބެހިގެން ލައްވަލީ ސިލޯނެ ކޮޅުނބެ. ކޮޅުނބެ ބަނދަރި ބޭރެ ވެޑި އެޑަލާއި މާލިމީ އަބްދުﷲ ދީދީ އެއްގަމައް އަރަގެންގޮސް ރާއްދޭގެ ސަފީރު ހިންނެ އޮފީހައް ގޮސް ކޭފި، ތިމާފިރިން ބެހިގެނާއު މިތާން ލައްވަލީ. ވޭޑެ އެބިހިށާއު ސަރުކާރާއި ހަވާލަ ކެރާއްޖެހޭ ކުއްވެރިޔަކާ. ސަފީރު ކޭފި، މާލެ ފުރާ އެތިގަނޑައް ފެނޭތިކޮއް ތެވެރިން އެޔަ ރަނގަޅާއް ބަލަހައްޓަގެން ވޭނޑޭއްކެއި. ފުރާށީ އެހެން އެތިގަނޑަކުން އެޔަ މާލެ ފެނޑުވަލާއްޔައު.\nމިވޭޑެ ކަވެރިން ފަތުހެއި މެށިމަހައް ނުކުމިގެން ހިނގި އޮރޮވާކި ބާކިން ވޭޑެ ކަވެރިން ފަތުހެއި މެށިމަހައް ނުކުމިގެން ހިނގި އޮރޮވާކި ބާކިންފެނިގެން ޕްރިންސް ދީދީ އައްތަން އެޑަގެން އެވެރިން އާމެއި ހައެއްކަ އަރި ވަޅޯމަސް އެއްލަލި. އެއްލަލާއި ކޭފި، މާދުމެއި ރެއި ފަތުހެއި އާސްދެރެފީފެހޭ ތެޔައްވަނި ގިނަ މަހަސް ދޭށުމާއު. މިވެރިން ވަރައް އުފަލުން އެބެގެޔެ. ފަތުހެއި މިކަން ކެރާކޯ ވޭޑެ އެންމެން ތިބެނީ ނިދަފެއި. ޕްރިންސް ދީދީ ބަލަހައްޓާއް ހިންނެ ހިތަދޫ މުހަދަކަލޭގެއަސް އޮންނެއި ނިދާއް. ނުންފެހޭ ނިދާއްކަމައް ހެދިގެން. އެމީހާކީ ޕްރިންސް ދީދީގެ ބައްޕާ ދުނިޔެ ހިށިކޯ އެބައްޕާ ކުދުފެށި އުހުއްލާއް އެކެހޭ ހިށި ވަފާތެެރި ޚާދިމައް. އެނައްރެއި އެވެރިން އާމެއި ކުރިއެ ރެއި ދިންވަރައް ވަނި ގިނަ މަސް ނަގަފެއި ދެރެފި. މީ ދެރެފެއި ކުދު ސިޓީއަކަސް ދެރެފި. ސިޓީ ދެރެފެއި ކޭފި، މިޔާ ގޮސް މަރައްކާރު އަތައް ދެރެފޭއްކެއި. މަރައްކާރަކީ ކޮޅުނބެ ހިންނެ ދިވެހިންގެ ވިޔަފާރީގެ އެޖެންޓު.\nއެކޯ ހިށި މަރައްކާރަކީ ޕްރިންސް ދީދީގެ ބައްޕާ ވާރަގޭ އިބްރާހިމް ދީދީގެ ވަރައް ގާއް ރައްޓެއްސައް. އިބްރާހިމް ދީދީގެ ފުރެއި ފާއިސާސް ހިށެއި ރައްކައުކެރާއް މަރައްކާރު އަތައް ދެރެފެއި. ބައްޕާއި އެކީ އާސް ހެދުމުގެ އެތެރެ ޕްރިންސް ދީދީއަސް އޮންނެއި މަރައްކާރައް އެނގިފެއި.\nމަރައްކާރައް ފެނޑުވި ސިޓީއެ ޕްރިންސް ދީދީ ލެތީ ތިމާގެ ބައްޕާ މަރަވެގެޔައު. ތިމާފިރިންނާއި ދޭތެރެ ސަރުކާރުން އަމަލަކެރަނީ ވަރައް އިހާނެތިކޮށާއު. މިކަމާއި ދެކެޑައް ތިމާ ވާހަކަ ދައްކާހެދި ތިމާ ބޮލެ ވައްކަން އެޑުވަފެއި ހަސަން ފަރީދުމެން އެކުން ތިމާ މަރުވާއް މާލެ ފެނޑުވާވޭލެއި ވެޑިބެހިގެން ކޮޅުނބައް ގީފެއި ހިށީޔައު. ބައްޕާގެ ހައްގައްޓަކައި ތިމާއް އެހީވޭއްކެއި. މިޅި އުމުރަށަސް ޝުކުރު އަދާކެރާށުމާއު. މިސިޓީ ބަލަފެއި މަރައްކާރަސް ޕްރިންސް ދީދީއައް ސިޓީއައް ލޭފެއި އޮރޮވާއި ކަލޭގެ އަތައް ދެރެފެއި ފެނޑުވަލި. އެޔާއި ލޭފެއި އޮތީ ދެރަ ނިވޭއްކެއި. އަދުން ފެށިގެން ދެވަނާއްވޭ ރެއި ފަތުހެއި ހަތަރެއް ޖަހާކޯ ތިމާ ކުދުވަރަކި ލާންޗަކުން ދީދީ ނަގާއް ތެބޭމާއު. ތައްޔާރަވެގެން ހިންނައްކެއި. ލާންޗު ކަވެރިކެޑެމެއި އެހެކާށަސް ނިއަނގުވައި ލާންޗައް ފުންމަލާހެއްތިޔައު.\nމަރައްކާރަ އަނގުވަފެއި އޮއްލެކައް އެދެ ފަތުހެއި ލާންޗަކުން ގޮސް ވޭޑެ ކަވެރިކޮއްލި. އެންމެން ނިދާއް ތިބިވޭލެއި ޕްރިންސް ދީދީ ލާންޗެ އެތެރައް ފުންމަލި. ދުމައް ޖަހަފެއި ލާންޗުގޮސް އެއްގަމާއި ކަވެރި ކެޑެމެއި ޕްރިންސް ދީދީ ބެނޑުވަގެން މަރައްކާރަ އެއްގަމައް އަރަގެންގޮސް ގޭ ބާހިށުވި. އޭގެ ފަހުން ވޭޑެ މީހުންނައް ޕްރިންސް ދީދީގެ ކަބަރައް ނިވެއި. އެރީ އުޑައްކަމަސް ވަނީ ބިމައްކަމަސް ދެނެހިށި މީހައްނެއް. މާލިމީ އަބްދުﷲ ދީދީ ހެއި ޖެހިގެން ބެލިކޯ ޕްރިންސް ދީދީ ވޭޑެ ނެއްކަން އެނގިގެން ހޯދައި ހޯދަފެއި ސަފީރު އޮފީހައް ގޮސް ޕްރިންސް ދީދީ ގެއްލިގޭކަން އަނގުވަލި. ސަފީރު ރިޑިއަރަގެން ކޭފި، ތެވެރިން އެޔަ ފިލުވީޔައު. އެހެކާސް ސަލާމަތައް ނިވޭށިޔައު. ތިމާ ސަރުކާރައް ތެކަމުގެ ރިޕޯޓު މި ފެނޑުވަނީޔައު. މެހެން ކޭފެއި ވޭޑެ މީހުން މިޅިން ކުއްވެރިކޮއްލި.\nޕްރިންސް ދީދީ ބެނޑުވަގެން ގޮސް މަރައްކާރު ކޭފި ތެ ދީދީ ވޭނޑުވާއް ތިމާ ކޮއްދޭއްވީ ކޮންކޮން ކަންތެއްތައްތައު. ދީދީގެ ބައްޕާ ވާރަގޭ އިބްރާހިމްދީދީގެ ފުރެއި ފާއިސާ ތިމާ އަތި ތެބިހިށާއު. ވީމެއި ދީދީ އެދޭ ކޮންމި ކަމައް ތިމާ މިހިށީ ކޮއްދޭށާއު. ޕްރިންސް ދީދީ ކޭފި، ތިމާ އެދެނީ ކިޔަވައި މުޅު މީހަކާއް ވޭށާއު. މުވާސަލާތާއި ގާނޫނާއި އަދަބިއްޔާތު ކިޔަވާހިއްވެއްޔައު. މިއެއްތެތި ކިޔަވާއް ބަލާކޯ މިއޭޝިއާއި މިވަގުތެ ހިށި އެންމެ މުޅު ތާނކީ އިންޑިޔާއި އެހިންނެ އަލީގަޅު މުސްލިމް ޔުނިވަރސިޓީއައު. ވީމެއި ތިމާ އެތާން ފެނޑުވައި ދޭއްކެއި. މެހެން އެނގުވިމެއި ހަފުތާކި އެތެރެ ދަތެރެ ހަދަގެން ޕްރިންސް ދީދީ ބެނޑުވަގެން މަރައްކާރު އިންޑިޔާއި އަލީގަޅައް ގޮސް އެތެއި މީހުންނާއި ގަޑަގެން ޕްރިންސް ދީދީ ޔުނިވަސިޓީއައް ވަދުވަލާއި އެނބެރި ކޮޅުނބައް ބާއި.\nއަލީގަޅު ޔުނިވަރސިޓީއެ ކިޔަވާ ކޫދަކާގެ ގޮތެ ޕްރިންސް ދީދީ ހިށީ އެންމެ މުއްސަންތިންގެ ކުދިންނަސް ތިބޭލެކައް. ކޮންމި މަހަކިޔަސް އެދީދީ އަނގުވާ އަދަދައް މަރައްކާރު ފާއިސާ ފެނޑުވައި. ކިޔަވާކުދިންގެ އެތެެރުން ހުށިހެއި ކަމައް ފުރިހަމަވެފެއި އެންމެ ތަނަވަސްކޮއް ހިށި އެހެކަކީޔަސް ޕްރިންސް ދީދީ. ޔުނިވަރސިޓީއައް ވެދެފެއި ހިށީ ސިލޯނެ ކޫދަކާގެ ގޮތެ ކަމައްވީމެއި އެންމެން ދެންނެއި އޭ ސިލޯނެ ކޫދަކާ ކަމައް. ޕްރިންސައް ކަމައް.\nމަރައްކާރުގެ އެހީއެ ސިލޯނެ ޕާސްޕޯޓު ހަދުވަފެއި އޮތީ ޕްރިންސް ދީދީގެ ނަމި. އެހެންވެ ކޮޅުނބުން އަލީގަޅައް ފުރި ހިސާބުން އޭ ހިތަދޫ ވާރަގޭ އިބްރާހިމް ދީދީގެ މުހުއްމާދިއައް ނުން. އޭ ސިލޯނެ ޕްރިންސް ދީދީ. ސިލޯނެ އެދުވަސްވަރި މަޝްހޫރު ކޮލެޖުތައް ތިބިވޭލެއިޔަސް އެއިންތާނކައް ނިގޮސް އަލީގަޅައް އައުމުގެ މަގުސަދަކީ މިތާނކީ އަތިރީގޭ މުހައްމަދު އަމީނުމެން ކަހަލެއި މާލޭގެ ބޮނޑުންގެ ދަރިން ކިޔަވާއްގޮސް ވޭނޑޭ އަދި މާލޭއަށަސް ވަރައް މަޝްހޫރު ޖާމިއާއަކައް ވީމެއި.\nމިކިޔެވުމައް ކިޔަވާއް ފެށިތާން ދެޅެ މަހައްހެއި ދުވަސް ފަހުން ޕްރިންސް ދީދީ ބައްޕަކަށަސް ވެގެ. ރަށުން ފުރިކޯ ލެޅެވެއިން އެދީދީގެ އަންހެނުން ހިތަދޫ ކުއްދައިތާގެ މަރިޔަމް ދީދީ ވެހީ އަންހެންކޫދައް. އެކޮއްޔާއް ނަންދިނީ ފާތުމާދީ (ދޮންދީދީ) ގެ ނަމުން. އެހެންފެހެނާސް ބައްޕަކައް ވެގޭކަމާއި ވެހީ އަންހެން ކޫދަކާކަން ޕްރިންސް ދީދީ ދޭނައް. އުމުރުން އަށާރަ ނަވާރަ އަހަރި ބުއްދިވެރި ޒުވާނަކާއް ވީމެއި ކިޔެވުމެ އެދީދީ ކުރިއައްގެއި ވަރައް ހަލޫކޮއް. ޚާއްސަކޮއް އިނގިރޭސިބަހާއި އުރުދޫބަހި އެތެރައް އެދީދީ ވެދެމުން ގެއި ހައިރާންވޭހެއި އަވަހައް.\nރާއްދޭގެ ވެރިކަމި ހިށި ހަސަން ފަރީދު މަރަވެގެން ރާއްދެ ހިނގުވުމުގެ ހުށިހެއި ބާރަތަކާއި މުހައްމަދު އަމީނު ހަވާލަވީ ޕްރިންސް ދީދީ އަލީގަޅި ހިށިވޭލެއި. އައްޑޫ މީހުންނައް އަނިޔާދޭއް މާލޭން ހިތަދޫއައް ފެނޑުވި ބުޗާ ހަސަން ކަލޭފާނައް ނިކިޔަމަންތެރި ވެގެނާއު ކޭފެއި ހިތަދޫ ފިނިފެންމާގޭ އަބްދުﷲ އަފީފު އެއި އަބްދުލްމަޖީދުގެ އަލި ދީދީ އެއި ތުއްބީގެ އަލީ ފަހުމީ ދީދީ އެއި ކައްދާފާނުގެ މުހުއްމަދު ސަލީމު އެއި ކަތީބު އިބްރާހިމް މަނިކު އެއި ކަތީބު އަބްދުﷲ ނަސީމު އެއި އަބްދުލްމަޖީދުގެ މުހުއްމައިދި އެއި މާލެ ގިނިގޮސް ތަޅައި ބުރިޔެ ހަންނަގައި ސިއްކަގޭ އަބްދުﷲ މަނިކުފާނު މަރައި ޝައިޚް ހުސެން ރަހާއި އެޅެދީދީގެ އަލި ދީދީއައް މުހައްމަދު އަމީނު އަނިޔާ ކެޑެއިޔަސް ޕްރިންސް ދީދީ އަލީގަޅި ހިށިވޭލެއި. ދެވަނަ ބޮނޑަ ހަނގަރާމަ ނިމި ސިލޯނު މިނިވަންވީޔަސް އެދީދީ އަލީގަޅި ހިށިވޭލެއި. އިންޑިޔާ ދެބައިވެ ޕާކިސްތާން އުފެދި އިންޑިޔާއި ޕާކިސްތާނު މިނިވަންވީޔަސް އަލީގަޅި ހިށިވޭލެއި.\nއަލީގަޅި މިކިޔެވުމައް ކިޔަވާއް ޕްރިންސް ދީދީ ހިންނެތާ އައްވަނަ އަހަރި މަރައްކާރަ މަރަވެގެ. މަރަބަލިޔެ އޯގެން ހުށިހެއި ކުދިން ގިނާސް މިދެކޭފި، ތިމާ ޚަރަދަކޮއްގެން ކިޔަވައިދޭ ކަލޯއަކާ އިންޑިޔާއި އަލީގަޅި ހިންނެށިޔައު. މިކޯ ރޯފަލާވަރައް ކިޔެވިޔޭށިޔައު. ތިމާ ނެއްމެއި އެކަލޯއައް ޚަރަދުކޮއްގެން އެތެއި ބޭވުމަކީ ތެވެންނައް ވޭވަރަ ކަމައް ނުނާއު. ވީމެއި ތިމާ މަރަވީމެއި ލަސްނިކޮއް އަލީގަޅައް ގޮސް އެކަލޯ ބެނޑުއަގެން ކޮޅުނބައް އާސް ދިރިވޭނޑުމައް ފަށައި ދެރެފޭއްކެއި. ތިމާގެ ވިޔަފާރިއެ އެތެރުން ތެވެންނައް މިކަން ކޮއްދީއޭށިޔައު. މިކަމަކީ ފީސަބީލި ކަމަކަސް ނުނާއު. އެކަލޯގެ ބައްޕާގެ ފުރެއި ފާއިސާ ތިމާގެ ވިޔަފާރިއެ އެތެރެ ވެގެޔައު. އޭނެ ހިސާބުކިތާބު ތިމާ އަތުނަސް ގެއްލިގެޔައު. ވީމެއި މި ވަސިއްޔަތު ތެވެރިން އަޑަ އަހާއްކެއި.\nމަރައްކާރަ މަރަވީމެއި އެޔެގެ ދޭށެ ކަލޯ ދަތެރެ ހަދަގެން ޕްރިންސް ދީދީ ނަގާއް އަލީގަޅައް އެބެގެ. ގޮސް ބައްދަލަކޮއްފެއި ކޭފި، ބައްޕާ މަރަވެގެޔައު. ވީމެއި ކިޔެވުން ހުއްޓަލައި ކޮޅުނބައް ހިނގާއްކެއި. ބައްޕާގެ ވަސިއްޔަތަކީ މީޔައު. މިއަޑަ އަހަފެއި ޕްރިންސް ދީދީ ވަރައް ގޯވަފި. އެހެއި އޯގާތެރިކޮއް ކަންތެތި ކެޑެ ބައްޕަކާ ކަހަލެއި މީހަކާގެ މަރަ ކަބަރަ އަހަފެއި ވަރައް ހިތާމަކޮއްފި. އަދި ދަސްވެނިވޭއް ކަވެރިވެފެއި ހިށިވޭލެއި ކިޔެވުން ހުއްޓަލައި ކޮޅުނބައް އެބޭއްޖެހުމުގެ ހިތާމާކީޔަސް ކުދު ހިތާމާއް ނުން. އެހެންފެހެނާސް ކޮޅުނބައް ގެއުން ނުން އެހެން ލެކައް ނެއްމެއި މަރައްކާރުގެ ކަލޯއެއި އެކީ ކޮޅުނބައް އެބެގެ.\nކޮޅުނބައް ބެނޑުވަގެން ގިނިގޮސް މަރައްކާރުގެ ކުދިޔެ ޕްރިންސް ދީދީއައް ސިލޯނެ ރައްވެއްސަކާގެ ލެތުން ހަދައިދެރެ ގާނޫނީ ގޮތުން ސިލޯނެ މީހަކާއް މިޅިން ހަދަލިޔެ. މަރައްކާރުގެ ފާއިސާއި އެތެރުން އެއްލައްކަ ރުފިޔާ ދެރެފެއި ކޭފިޔެ، ދީދީ ދެން އަމެއްލާއް ވޭނޑޭއްކެއި. އިތިރިކަމައް ޖެހިގޭފެހޭ ތިމާފިރިންގެ އެތެރުން ކޫދަކާގެ އެހީ ހޯދާއްކެއި.\nމަރައްކާރުގެ ތިބެނީ ޖުމްލަ އެގާރަ ކުދިޔެ. މިވެރިންގެ އެހީއެ ވަކި ގެޔައް ހޯދައި ކޮޅުނބެ ކަވެރިޔެ ރަށަކި މުސްލިމް އާއިލާކި ނަލަ އަންހެންކޫދަކާ ގިނާސް އެކޮއްޔާއި އިނދަގެން ވަކި ދިރިވޭނޑުމައް ޕްރިންސް ދީދީ ފަށަގައް.\nމެހެން ވޭނޑުމެ އެތެރެ ސިލޯނެ ވިޔަފާރިވެރިންގެ ބައެއް ޖާނަލްތަކައް އިނގިރޭސިބަހުން މަޒްމޫނު ލޭނައް ފަށަގައް. ވަރައް އިލްމީ ވަރައް ދިރާސާ ލިޔުންތައް ލޭނައް ފަށަގައް. މިތާން ބަލަގެން ތިބަފެއި ސިލޯނެ ބޮނޑެތި ނޫސްތަކި އެޑިޓަރާ ޕްރިންސް ދީދީ އެކެހައް އާސް ސިޔާސީ އަދި އިޖުތިމާއީ މަޒްމޫނުތައް އިނގިރޭސިބަހުން ލޭއިދޭއްކެއި ކޭއް ފަށަގަތާ.\nދުވަސްކެޑަކުން ޓައިމްސް އޮފް ސިލޯން، ޑެއިލީ ނިއުސް، ޑެއިލީ މިރަރ ކަހަލެއި ރަސްމީ ނޫސްތަކައް ޕްރިންސް ދީދީގެ މަޒްމޫނު އަރާއް ފަށަގައް. (ނިނިމެއި)


Gulhifalhun 6,000 flat ah bimeh kanda alhan hushahalhaifi\nގުޅިފަޅުން 6،000 ފްލެޓަށް ބިމެއް ކަނޑައަޅަން ކޮމިޓީން ހުށަހަޅައިފި\nގުޅިފަޅު މިހާރު ހިއްކާފައިވާ ސަރަހައްދު\nގުޅިފަޅުގައި މިހާރު ހިއްކަމުން ދަނީ މާލެ ވިޔަފާރި ބަނދަރު އެ ތަނަށް ބަދަލު ކުރުމުގެ މަޝްރޫއުގެ ދަށުން ބޭނުންވާ ބިމުގެ ސަރަހައްދަށެވެ. ނަމަވެސް އެ ކަމަށް ބޮޑު ބައެއް ހިއްކާތީ، ވިލިމާލެ ފަރަށް ކިސަޑު އެޅި ގެއްލުން ވަމުންދެ އެވެ. އެ މައްސަލަ އެންވަޔަރަމެންޓް ކޮމިޓީން ވަނީ ބަލަން ފެށި އެވެ.\nއެ މައްސަލަ ބަލައި ދިރާސާ ކުރުމަށް ފަހު ކޮމިޓީން އެކުލަވާލި ރިޕޯޓްގައި ވަނީ ތިމާވެއްޓަށް އަސަރު ކުރާ މަޝްރޫއަކަށް ވާތީ ހަމައެކަނި އެންމެ މަޝްރޫއަކަށް ހާއްސަ ކުރުމުގެ ބަދަލުގައި އިތުރު އިޖުތިމާއީ އަދި އިގްތިސާދީ ފައިދާތައް އަންނާނެ ކަންކަން ހިމަނަން ޖެހޭ ކަމަށެވެ.\nއެ ގޮތުން މާލެއަކީ ތޮއްޖެހިފައިވާ ސަރަހައްދަކަށް ވާތީ، ގުޅިފަޅު ހިއްކާ ބިމުގެ ސަރަހައްދުގެ 15 ޕަސެންޓްގެ ބިން ބޯހިޔާވަހިކަމަށް ހާއްސަ ކުރުމަށް ކޮމިޓީން ހުށަހަޅާ ކަމަށް ރިޕޯޓުގައި ބުނެ އެވެ. އަދި އެ ބިމަކީ މަދުވެގެން 6،000 ހައުސިން ޔުނިޓް އިމާރާތް ކުރެވޭ ވަރުގެ ބިމަކަށް ވެސް ވާން ވާނެ ކަމަށް ކޮމިޓީ ރިޕޯޓްގައި ބުނެ އެވެ.\nތިމާވެއްޓަށް ކުރާ އަސަރުތައް ކުޑަކުރަން ފިޔަވަޅުތަކެއް އަޅަން ވެސް ހުށަހެޅި\nގުޅިފަޅު ހިއްކުމުގެ ސަބަބުން ތިމާވެއްޓަށް ކުރާ އަސަރުތައް ކުޑަކުރުމަށް ޓަކައި މިހާރު ވެސް އެންވަޔަރަމެންޓް ޕްރޮޓެކްޝަން އެޖެންސީ (އީޕީއޭ) އިން އަންގާފައިވާ ފިޔަވަޅުތައް ކުރިއަށް ގެންދިއުމަށް މަޝްރޫއު ހިންގާ ފަރާތަށް އެންގުމަށް ކޮމިޓީ ރިޕޯޓްގައިވެ އެވެ.\nތިމާވެއްޓަށް ކުރާ އަސަރުތައް ކުޑަ ކުރުމަށް އަޅާ ފިޔަވަޅުތައް ބެލުމަށް ޓަކައި ކަމާ ބެހޭ ފަރާތްތައް ހިމެނޭ ވަގުތީ ކޮމިޓީއެއް އެކުލަވާލައި ހަފުތާއަކު އެއް ފަހަރު ބައްދަލުވުންތައް ބާއްވަން ވެސް ހުށަހަޅާފައިވެ އެވެ. އަދި ކޮންމެ ދުވަހަކު އޭގެ ފަހުގެ މައުލޫމާތުތައް އާންމު ކުރަމުން ދިއުމަށް ވެސް ކޮމިޓީގެ ހުށަހެޅުންތަކުގައިވެ އެވެ.\nކުރިއަށް އޮތް ތަނުގައި އެފަދަ މަޝްރޫއުތައް ހިންގުމުގައި ބައެއް ކަންކަން ބަލަން ވެސް ކޮމިޓީ ރިޕޯޓުގައިވެ އެވެ. އެއީ އެންމެ ފުންކޮށް ހިއްކޭނެ މިންވަރެއް ސަރުކާރުން ކަނޑައެޅުމަށާއި މަޝްރޫއުތަކުގެ ބަޖެޓުގައި ތިމާވެށި ރައްކާތެރިކަމަށް ބަޖެޓް ހަމަނުޖެހޭނަމަ އެ މަޝްރޫއު ކުރިއަށް ގެންދަން ހުއްދަ ދިނުމަށެވެ.


PNC ge congress hukurudhuvahu baavvanee\nޕީއެންސީގެ ކޮންގްރެސް ހުކުރުދުވަހު ބާއްވަނީ\nޕީޕަލްސް ނެޝަނަލް ކޮންގްރެސް (ޕީއެންސީ)ގެ ކޮންގްރެސް އަންނަ ހުކުރު ދުވަހު ބޭއްވުމަށް އެޕާޓީން ނިންމައިފިއެވެ.\nޕީއެންސީގެ ފަރާތުން ޕީޕީއެމް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި، ޕީއެންސީގެ ލީޑަރޝިޕްގެ ފަރާތުން ވާހަކަ ދައްކަވަމުން މުހައްމަދު ހުސައިން ޝަރީފް (މޮންދު) ވިދާޅުވީ ހުކުރު ދުވަހު ޕީއެންސީގެ ކޮންގްރެސް ބޭއްވުމަށް ހަމަޖެހިފައިވަނީ ބިލަބޮންގް އިންޓާރނޭޝަނަލް ހައިސުކޫލުގައި ކަމަށެވެ.\nހުކުރު ދުވަހު ބާއްވާ ޕީއެންސީގެ ކޮންގްރެސްގައި އެޕާޓީގެ އަސާސީގަވައިދަށް އިސްލާހު ގެންނަން ބޭނުންވާނަމަ އެކަން ކުރުމުގެ ފުރުސަތު އޮންނާނެކަމަށް ޝަރީފް ވިދާޅުވިއެވެ. އަދި އޭގެ އިތުރުން ޕީއެމްސީގެ ކައުންސިލްގެ މަގާމުތަކަށް ބޭބޭފުޅުން އިންތިހާބު ކުރުންވެސް ކުރިއަށްދާނެކަމަށް ޝަރީފް ވިދާޅުވިއެވެ.\nދެ ދަންފަޅިއަކަށް ކުރިއަށް ގެންދިއުމަށް ހަމަޖެހިފައިވާ ޕީއެމްސީގެ ކޮންގްރެސްގައި ހަވީރު ދަންފަޅީގައި ކުރިއަށްދާނީ އިންތިހާބުތަކާއި އެފަދަ ކަންކަންކަމަށް ޝަރީފް ވިދާޅުވިއެވެ. އަދި ރޭގަނޑު ކުރިއަށްދާނީ ކޮންގްރެސް ނިންމުމުގެ ޖަލްސާކަމަށް ވެސް އޭނާ ވިދާޅުވިއެވެ.\nޕީއެންސީގެ ކައުންސިލްގެ މަގާމުތަކަށް ކުރިމަތި ލެއްވުމަށް ޝައުގުވެރިވާ ބޭފުޅުން މާދަމާ ( 22 އޭޕްރިލް، ހޯމަ )ގެ އިރުއޮށްސުމުގެ ކުރިން ޕީއެންސީގެ އޮފީހަށް ލިޔުމުން އެކަން އަންގަންޖެހޭނެކަމަށް ޝަރީފް ވިދާޅުވިއެވެ.\nޕީއެންސީގެ ވަގުތީ ރައީސްގެ ގޮތުގައި ހުންނެވީ ފޮނަދޫ ދާއިރާގެ މެންބަރު އަބްދުއްރަހީމެވެ. އަދި ވަގުތީ ނައިބު ރައީސުންގެ ގޮތުގައި އިންތިހާބު ކޮށްފައިވަނީ ކުރީގެ އިކޮނޮމިކް މިނިސްޓަރު މުހައްމަދު ސައީދު އާއި ކުރީގެ ޑިފެންސް މިނިސްޓަރު އާދަމް ޝަރީފް އުމަަރު އެވެ.


ރަންބިންގެ ފައިނަލް އަށް ދަތުރުކުރި ޓީމްތައް ކަށަވަރުވެއްޖެ ރަންބިންގެ ފައިނަލް އަށް ދަތުރުކުރި ޓީމްތައް ކަށަވަރުވެއްޖެ – Noonu Daily\nރަންބިން ފިއެސްޓާގެ ފައިނަލް އަށް ދަތުރުކުރި ޓީމްތައް ކަށަވަރުވެއްޖެ\nPublished December 13, 202011:21\nUpdatedDecember 16, 202009:31\nމިއަތޮޅު ޅޮހީގައި ބާއްވާ ކުޅިވަރުގެ އެންމެ ބޮޑު ފޯރިގަދަ ފިއެސްޓާ ރަންބިން ކަޕްގެ ފައިނަލް އަށް ދަތުރު ކުރި ޓީމްތައް ރޭ ކަށަވަރު ވެއްޖެ އެވެ.\nމިމަހުގެ7ވަނަ ދުވަހުން ފެށިގެން ކުރިއަށް ގެންދަމުން އަންނަ ރަންބިން ފިއެސްޓާއަކީ ސީޑް އިން އިސްނަގައިގެން ހިންގާ މުބާރަތެކެވެ. މި މުބާރާތުގެ އަންހެނުންގެ ބައިގެ ސެމީ ފައިނަލްގެ މެޗުތައް ހުކުރު ދުވަހުގެ ރޭ ކުޅެފައި ވާއިރު ފިރިހެނުންގެ ބައިގެ މެޗުތައް ކުޅެފައި ވަނީ ރޭގަ އެވެ. ނ.ޅޮހީ ފުޓްސަލްދަނޑުގައި ކުރިއަށްދާ ރަންބިން ފިއެސްޓާގެ2ޑިވިޝަންގެ ތެރެއިން އަންހެނުގެ ސެމީ ފައިނަލްގެ ފުރަތަމަ މެޗްގައި ބައްދަލުކޮށްފައި ވަނީ ޓީމް ވޮރިއަރސް އަދި ރެހެންދި އެވެ. މި މެޗް 1 ލަނޑު0ން ލަނޑުން ކާމިޔާބުކުރީ ވޮރިއަރސް އެވެ. މި މެޗްގެ ކްއީން އޮފްދަ މެޗަކަށް ހޮވިފައި ވަނީ ޓީމް ވޯރިއާރސްގެ ޖޯޒީ ނަންބަރ 13 ޝައިހާ އެވެ. އަންހެން ޑިވިޝަންގެ ސެމީފައިނަލްގެ ދެވަނަ މެޗުގައި ބައްދަލުކުރީ ރާޅުކަމަނަ އާއި ގޮމަ އެފްސީ އެވެ. މި މި ފޯރިގަދަ މެޗްގެ ފުލްޓައިމް ނިމުނު އިރު ކޮންމެ ޓީމަކުންވެސް ވަނީ2ލަނޑު ޖަހާފައެވެ. އެހެންކަމުން ނަތީޖާ ނެރުނީ ޕެނަލްޓީ ޖަހައިގެންނެވެ. މިމެޗް ކާމިޔާބުކުރީ7ލަނޑު5ލަނޑުން ރާޅުކަމަނަ އެވެ. މިމެޗްގެ ކުއީން އޮފްދަ މެޗަކަށް ހޮވިފައިވަނީ ގޮމަ އެފްސީގެ ޖޯޒީ ނަންބަރު 22 ފާތުމަތު ޝުހާ އެވެ.\nރަންބިން ފިއެސްޓާ ފުޓްސަލް ޓޯރނަމެންޓް 2020 ގެ ފިރިހެން ޑިވިޝަންގެ ސެމީ ފައިނަލުގެ ފުރަތަމަ މެޗުގައި ބައްދަލުކުރީ ގޯޅި އެފްސީ އާއި، ރާޅުއަކައެވެ. މި މެޗް 5-2 ން ކާމިޔާބުކުރީ ގޯޅޮ އެފްސީ އެވެ. މި މެޗްގެ މޮޅު ކުޅުންތެރިއަކީ ގޯޅި އެފްސީގެ ޖޯޒީ ނަންބަރ 8 އަޙްމަދު ނިފާއު އެވެ. މި ޑިވިޝަންންގެ ސެމީގެ ދެވަނަ މެޗްގައި ބައްދަލުކުރީ ކަންމަތި އެފްސީ އާއި، ޓީމް ބޯއީސް އެވެ. 10 ލަނޑު3ން ކަންމަތި އެފްސީން ކާމިޔާބުކުރި މިމެޗްގެ މޮޅުކުޅުން ތެރިއަކީ ޓީމް ކަންމަތި އެފްސީ ގެ ޖޯޒީނަންބަރ 10 އަލީ އިބްރާހީމް ދީދީ (އައިޑީ) އެވެ. މި މުބާރާތުގެ ފައިނަލް މެޗް އޮންނާނީ މި މަހުގެ 14 ވަނަ ދުވަހުއެވެ. ބައްދަލު ކުރާނީ ކަންމަތި އެފްސީ އާއި، ގޯޅި އެފްސީ އެވެ. އަދި މިމުބާރާތުގެ ޖޫނިއަރ ޑިވިޝަންގެ މެޗްތައް މިމަހުގެ 14 ވަނަ ދުވަހުގެ ހަވީރު ފެށުމަށް ވަނީ ހަމަޖެހިފަ އެވެ.\nމި މުބާރާތުގެ ހުރިހާ މެޗެއް ވެސް މުބާރާތުގެ މީޑިއާ ޕާޓްނަރ ނޫނު ޑެއިލީ ގެ ފޭސްބުކް ޕޭޖް އިން ލައިވް ކުރަމުން ގެންދާނެ އެވެ. މި މުބާރާތުގެ ކުޑަ ކުދިންގެ ބައި ހިންގަން ހަމަ ޖެހިފައިވަނީ އެކްސީޑް އާއި ގުޅިގެންނެވެ.


Dho?! Adu madu nuvi baeh lavathah\nއަޑު މަޑުނުވި ބައެއް ލަވަތައް\nކުރީގެ ފިލްމީ ތަރިންނާއި ކުރީގެ ފިލްމުތަކާއި ލަވަތައް އަދިވެސް ދިވެހިންނަށް މާބޮޑަށް ކަމުދެ އެވެ. އެ ލަވަތައް ޖަހާ މީހުން ގިނަ އެވެ. އެ ދުވަސްވަރުގައި އެކަންޏެއް ނޫނެވެ. މިހާރުވެސް އެވެ. އޭރުގެ މަޝްހޫރު ލަވަތައް ގިނަ އެވެ. މިހާރުވެސް އެ ލަވަތައް ނޭނގޭ ދިވެއްސަކު މަދުވާނެ އެވެ. މިއަދުގެ ޒުވާނުންނަށް ވެސް އެ ލަވަތައް އެނގެ އެވެ. ސޯޝަލް މީޑިއާގައި އެ ލަވަތައް ޝެއާކޮށް މަޖާ ނަގަ އެވެ. އޭރުގެ އެންމެ ހިޓު އަދި އެންމެ ގިނަ ދިވެހިން ދަންނަ ލަވަތަކުގެ ލިސްޓެއް ފަށާނަމަ "މަ ހޭނެތިދާނެ" އިން ފެށުން ކިހިނެއް ވާނެ ހެއްޔެވެ؟\nއައިޝަތު ޝިރާނީ އާއި އަހްމަދު ގިޔާސްގެ އެންމެ ރަން ޒަމާނުގެ އެ ލަވަ ނޭނގޭ ދިވެއްސަކު ނުހުންނާނެ އެވެ. އެ ލަވައިގެ ޑާންސް ސްޓެޕްތަކަކީ ޒުވާނުންގެ މެދުގައި މަގުބޫލު ސްޓެޕްތަކެކެވެ. ދިވެހި ލަވަތަކުން ފެންނަ ޖޯޑުތަކުގެ ތެރެއިން ގިނަ ބަޔަކަށް އެންމެ ކަމުދިޔަ އެއް ޖޯޑަކީ ޝިރާނީ އާއި ގިޔާސް އެވެ. ދެ ފަންނާނުން ވެސް މިހާރު އުޅެނީ ދާއިރާ އާ ދުރަށް ގޮސްގެންނެވެ. ޔޫޓިއުބުން އެ ލަވަ ބެލި މީހުންގެ އަދަދު ވެސް އެތައް ހާހަކަށް އަރަ އެވެ.\nގޯޅި ގޯޅި ކަންމަތިން\nހަސަން އަފީފު (ޖަމްބެ) އާއި ނިއުމާ މުހައްމަދު ފެނިގެންދާ މި ލަވައަކީ ވެސް ކުރިން އެންމެ މަޝްހޫރުވި ލަވަތަކުގެ ތެރޭގައި ހިމެނޭ ލަވަ އެކެވެ. ޖަމްބެ މިހާރު ފިލްމީ ދާއިރާ އަށް ސަލާމް ބުނެގެން އުޅޭއިރު ނިއުމާ ވެސް އުޅެނީ ކެމެރާ ކުރިމަތިން ރިޓަޔާވާށެވެ. އަންހެން ކުއްޖެއް ދެކެ ލޯބިވެވިގެން އުޅޭ ފިރިހެނެއް ދައްކައިދޭ އެ ލަވަ އަދިވެސް ވަރަށް ކަމުދެ އެވެ.\nއުފް ކަލާ ހަނދާން ވުމުން\nމިއީވެސް ހަނދާނުން ކައްސާނުލާނެ ލަވައެކެވެ. ސޯޝަލް މީޑިއާގައި މިހާރު ވެސް އެ ލަވަ ޝެއާކޮށް އެ ލަވަ ބަލަ އެވެ. އެ ލަވައިގެ އެންމެ ހާއްސަ ކަމަކީ އެ ލަވައިގެ ޑާންސް ސްޓެޕްތަކެވެ. އެ ސްޓެޕްތަކަށް ފާޑު ކީ ނަމަވެސް ލަވައިގެ މަގުބޫލުކަމަށް ފަނޑުކަމެއް ނާދެ އެވެ. ބައި ލައްކައަށް ވުރެ ގިނަ ފަހަރު ޔޫޓިއުބުގައި އެ ލަވަ ބަލާފައިވެ އެވެ.\nހިތުގާ ދޮރުފަތް ހުޅުވާލަދީ\n"އުފް ކަލާ ހަނދާން ވުމުން" އެކޭ އެއްވަރަށް މިއީވެސް ވަރަށް ބޮޑަށް ވައިގައި ހިފައިގެން ދިޔަ ލަވައެކެވެ. އެ ލަވައިން ފެނިގެންދަނީ ޝިރާނީ އަދި ގިޔާސް އެވެ. މިއީވެސް ޝިރާނީ އަދި ގިޔާސް އެންމެ ބޮޑަށް މަޝްހޫރުވި ދުވަސްވަރުގެ ލަވަ އެކެވެ.\nއިސްމާއިލް ވަޖީހުގެ މި ލަވަ އަކީވެސް ދިވެހިންގެ ތެރޭގައި ބޮޑު މަގުބޫލުކަމެއް ލިބުނު ލަވައެކެވެ. ވަޖީހު އެކަނި އެ ލަވައިން ފެނުނު ނަމަވެސް އެ ލަވަ ބެލި މީހުންގެ އަދަދު އެތައް ހާހަކަށް އަރާނެ އެވެ.


ފިތް - ވިކިޕީޑިއާ\nފިތް (އިނގިރޭސި ބަހުން: Gall bladder)އަކީ އިންސާނާގެ ފުރަމޭގެ ތެރެއަށް ނާސްޕަތީ އެއްގެ ބައްޓަމަށް(އިނގިރޭސި ބަހުން: Pear-shaped) ފެތިފައި އިންނަ ގުނަވަނެކެވެ. މިގުނަވަނުގައި ހަޖަމުކުރުމަށް އެހީތެރިވެދޭ ދިޔައެއް ކަމުގައިވާ ބައިލް ރައްކާކޮށްފައި ހުރެއެވެ. ފިތުގެ ދިގުމިނުގައި އެވްރެޖް ގޮތެއްގައި ހުންނަނީ 12-7 ސެންޓި މީޓަރެވެ. ފިތް އިންނަނީ ގަދަ ފެހި ކުލައިގައެވެ. ތަފާތު ދެމަގަކުން ފިތް އިންނަނީ ފުރަމޭ އަދި ކުޑަ ގޮހޮރު ގެ ފުރަތަމަ ބައި ޑުއަޑީނަމް އާއި ގުޅިފައެވެ.\nފިތަކީ ފުރަމޭ ގެ ކަނާތު ލޯބް ގެ ތެރެއަށް ފެތިފައި އިންނަ ގުނަވަނެކެވެ. ފިތުގެ ތިރިއާއި އަރިމަތި ހުންނަނީ ޕެރިޓޯނިއަމް (އިނގިރޭސި ބަހުން: Peritoneum)އިން ނިވާކުރެވިފައެވެ. އެކަމަކު ފިތުގެ މަތީ ސަތަހަ ނުވަތަ ފަރާތް އިންނަނީ ސީދާ ފުރަމޭގައި ޖެހިފައެވެ.\n1 ފިތުގެ ވަޒީފާ\n1.1 ބައިލް ރައްކާކުރުން\n1.2 ބައިލް ކޮންސެންޓްރޭޓް ކުރުން\n1.3 ބައިލް އެސިޑިފިކޭޓް ކުރުން\n1.4 ބައިލް ޑަކްޓްތަކުގައި ހުންނަ ޕްރެޝަރު ދަށްކުރުން\n1.5 ހުދުބައިލް އުފެއްދުން\n2 ފިތުގެ މަސައްކަތް ބެލުމަށް ކުރެވޭ ޓެސްޓްތައް\n3 ބަލިތަކުގައި ފިތުގެ ދައުރު\nފިތުގެ ވަޒީފާ[އުނިއިތުރު ގެންނަވާ]\nބައިލް ރައްކާކުރުން[އުނިއިތުރު ގެންނަވާ]\nއިންސާނުން އެއްފަހަރު ކެއުމާއި އަނެއް ފަހަރު ކެއުމާއި ދޭތެރޭގައި ސްފިންކްޓަރ އޮފް އޯޑި(އިނގިރޭސި ބަހުން: Sphincter of ODDI) ހުންނަނީ އާދައިގެ ވަރެއްގައި ކޮންޓްރެކްޓް ވެވިވެވި އެވެ. އެހެން ކަމުން ބައިލް ފަހަތަށްގޮސް މައްޗަށްގޮސް ސިސްޓިކް ޑަކްޓް(އިނގިރޭސި ބަހުން: Cystic duct) ހުރަސްކޮށް ފިތް އަށް ވާޞިލްވެ، އޭގެތެރޭގައި ގުދަން ކުރެވެއެވެ.\nބައިލް ކޮންސެންޓްރޭޓް ކުރުން[އުނިއިތުރު ގެންނަވާ]\nފިތުގެ ކެޕޭސިއަކީ ގާތްގަނޑަކަށް 60-20 މިލިލީޓަރުގެ މިންވަރެކެވެ. އެހެންކަމުން ފުރަމޭ އިން ފިތުގެ ތެރެއަށް އަންނަ ބައިލްގެ ބޮޑު މިންވަރެއް ފިތުގެ ތެރޭގައި ބެހެއްޓުމަށްޓަކައި ބައިލް ކޮންސެންޓްރޭޓް ކުރަންޖެހެއެވެ.\nބައިލް އެސިޑިފިކޭޓް ކުރުން[އުނިއިތުރު ގެންނަވާ]\nބައިލް އެސިޑިފިކޭޓްވަނީ ބައިލް ކޮންސެންޓްރޭޓް ކުރުމުގެ ތެރޭގައި ބައިކާބޮނޭޓް(އިނގިރޭސި ބަހުން: Bicarbonate) އަލުން ހަށިގަނޑަށް ދެމުމުންނެވެ. މިގޮތަށް ބައިކާބޮނޭޓް ހަށިގަނޑަށް ދެމުމުން، ފިތުގައި ހުރި ބައިލްގެ ޕީއެޗް 7.4-7 އާއި ދެމެދުގެ މިންވަރަކަށް ދަށްވެއެވެ. ނަތީޖާއެއްގެ ގޮތުން ކެލްސިއަމް ޖަމާވެ، ފިތު ހިލަ(އިނގިރޭސި ބަހުން: Gall Stone) ހެދުން މަނާކޮށްދެއެވެ.\nބައިލް ޑަކްޓްތަކުގައި ހުންނަ ޕްރެޝަރު ދަށްކުރުން[އުނިއިތުރު ގެންނަވާ]\nބައިލް ޑަކްޓް ތަކުގެ ޕްރެޝަރު ދަށްކުރަނީ ފުރަމޭ އިން އުފައްދައި ބޭރުކުރާ ބައިލް(އިނގިރޭސި ބަހުން: Bile) ގެ ބޮޑުމިންވަރެއް ފިތުގައި ރައްކާކޮށްގެންނެވެ. ބައިލް ޑަކްޓް ތަކުގެ ޕްރެޝަރު މަތިވެއްޖެ ނަމަ ބައިލް ދޫކުރުން ހުއްޓި، ފުރަމޭގެ މަސައްކަތަށް ބުރޫއަރާގޮތް ވެއެވެ.\nހުދުބައިލް އުފެއްދުން[އުނިއިތުރު ގެންނަވާ]\nހުދު ބައިލް(އިނގިރޭސި ބަހުން: White bile) ބޭރުކުރަނީ ފިތުގެ އެތެރޭގެ ދުލިފަށް ގައި ހުންނަ މިޔުކަސް ގްލޭންޑް ތަކުންނެވެ.\nފިތުގެ މަސައްކަތް ބެލުމަށް ކުރެވޭ ޓެސްޓްތައް[އުނިއިތުރު ގެންނަވާ]\nކޮލެސިސްޓަގްރަފީ ހެދުން ނުވަތަ އެކްސް-ރޭ ނެގުން\nއަލްޓްރާ ސޮނެގްރަފީ ނުވަތަ ސްކޭން ކުރުން\nބަލިތަކުގައި ފިތުގެ ދައުރު[އުނިއިތުރު ގެންނަވާ]\nކޮލަސްޓެސިސް: މިއީ ހަޖަމުކުރާ ނިޒާމް އަށް ބައިލް ގެންގޮސްދޭ މަގުގައި ކޮންމެވެސް ހިސާބަކުން ބެދިފައި ހުރުމެވެ. މިގޮތަށް ބެދިފައި ފުރަމޭގެ ތެރޭގައި އަދި ފުރަމޭ އިން ބޭރުގައި ވެސް ހުރެދާނެއެވެ. މިދެންނެވި ބައިލް ދަތުރުކުރާ މަގުން ބައެއް ބެދިއްޖެނަމަ ރީނދޫވުން، ކުރިމަތިވެ، އަދި ބިލިރޫބިން(އިނގިރޭސި ބަހުން: Bilirubin) ގެ މިންވަރު މަތިވެގެން ދާނެއެވެ.\nފިތުގައި ހިލައުފެދުން އެއްގެ ސަބަބުން ކޮމަން ބައިލް ޑަކްޓް ބެދިއްޖެނަމަ ބިލިއަރީ ކޮލިކް(އިނގިރޭސި ބަހުން: biliary colic) އޭ ކިޔާ ބަނޑުގައި ރިހުމުގެ ވައްތަރެއް ކުރިމަތި ކުރުވައެވެ.\nފިތުގައި ހިލައުފެދުން ހުންނަމީހުންގެ 25 އިންސައްތަ މީހުންގެ ހިލަ އެކުލެވިގެންވަނީ ބައިލް އެސިޑް އަދި ލެސިތިން ގެ މައްޗަށެވެ.\nފިތް ދުޅަވުން ކުރިމަތިވެއްޖެ ނަމަ ބަނޑުގައި ރިއްސާނެއެވެ. އާންމު ގޮތެއްގައި ރިއްސާނީ ބަނޑުގައި ކަނާތް ފަރާތުން މަތީގައި ފިތް އަދި ފުރަމޭ އޮންނަ ހިސާބުގައެވެ. 90 އިންސައްތަ މީހުންނަށް ފިތް ދުޅަވުން(އިނގިރޭސި ބަހުން: Cholecystitis) ކުރިމަތިވަނީ ފިތުގައި އުފެދޭ ހިލައިގެ ސަބަބުންނެވެ.\nފިތުގައި ހިލައުފެދުންގެ ސަބަބުން ކޮމަން ބައިލް ޑަކްޓް (އިނގިރޭސި ބަހުން: Common bile duct)ބެދިއްޖެނަމަ ރީނދޫވުން އަދި ފުރަމޭ ސެލްތައް ހަލާކުވުން ކުރިމަތި ކުރުވައެވެ.\nފިތުގެ ކެންސަރަކީ މަދު ބަޔަކަށް ޖެހޭ ނުރައްކާތެރި ބައްޔެކެވެ. ބަނގުރާ ބޯމީހުންނާއި، ދުންފަތުގެ އިސްތިއުމާލު ކުރާމީހުންނާއި، އާދަޔާ ޚިލާފަށް ފަލަ މީހުންނަށް ފިތުގެ ކެންސަރު ޖެހުމުގެ ފުރުޞަތު ބޮޑެވެ.\n↑ Ginsburg, Ph.D., J.N. (2005-08-22). "Control of Gastrointestinal Function", in Thomas M. Nosek, Ph.D.: Gastrointestinal Physiology, Essentials of Human Physiology. Augusta, Georgia, United State: Medical College of Georgia, p. 30. Retrieved on 2007-06-29.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 20 ސެޕްޓެމްބަރު 2017، 19:41 ގައެވެ.


SunOnline: Covid jehifaivaa 25 Dhivehin aa eku miadhu 58 case\nކޮވިޑް ޖެހިފައިވާ 25 ދިވެހިންނާ އެކު މިއަދު 58 ކޭސް\nއައިޝަތު ފަރީޙާ 24 May 2020, 23:55\nމިއަދު ރާއްޖެއިން ކޮވިޑް-19ގެ 58 ކޭސްއެއް ފެނިފައިވާ އިރު، އޭގެ ތެރޭގައި 25 ދިވެއްސަކު ހިމެނޭކަމަށް، ހެލްތް ޕްރޮޓެކްޝަން އެޖެންސީ (އެޗްޕީއޭ)އިން ހާމަކޮށްފި އެވެ.\nމިއީ މިފަހުން އެއް ދުވަސް ތެރޭ މިހާ ގިނަ އަދަދަކަށް މި ބައްޔަށް ދިވެހިންތަކެއް ޕޮޒިޓިވްވި ފުރަތަމަ ފަހަރެވެ.\nއެޗްޕީއޭއިން ހާމަކުރި ގޮތުގައި 25 ދިވެހިންގެ އިތުރުން ދެން ކޮވިޑް-19 އަށް ޕޮޒިޓިވްވި މީހުން ތެރޭ ހިމެނެނީ، 13 ބަންގްލަދޭޝް މީހުންނާއި އިންޑިއާގެ 14 މީހުން އަދި ނޭޕާލްގެ ހަ މީހުންނެވެ.\nމިރޭ 11:30އާ ހަމައަށް ޕޮޒިޓިވްވި މި ކޭސްތަކާ އެކު ރާއްޖެއިން ބަލި ޖެހުނު ޖުމްލަ މީހުންގެ އަދަދު 1،371 އަށް އެރީ އެވެ.\nއިއްޔެ ކޮވިޑް-19 އަށް ޕޮޒިޓިވްވީ، 39 މީހުންނެވެ. އެހެން ކަމުން މިއަދު 58 މީހުން ޕޮޒިޓިވް ވުމާ އެކު މިއަދު ފެނުނު ބަލީގެ ކޭސްތަކުގެ އަދަދު މި ވަނީ، އިއްޔެ އާ އަޅާ ބަލާއިރު 48.7 ޕަސެންޓް އިތުރުވެފަ އެވެ.\nއެންއޯއީސީ އިން ބޭއްވި ނޫސްވެރިންގެ ބައްދަލުވުމުގައި އެޗްޕީއޭގެ ޑރ. އިބްރާޙިމް އަފްޒަލް ވިދާޅުވީ، ވަނީ މިހާރު ރާއްޖެއިން ފެންނަ ކޭސްތަކުގެ އަދަދު ވަނީ 30-50 އާ ދެމެދު ހިފެހެއްޓިފައިވާކަމަށށް ވިދާޅުވެފައެވެ.\nރާއްޖެއިން ކޮވިޑް19 އަށް ޕޮޒިޓިވް މީހުންގެ އަދަދު1371 އަށް އަރާފައިވާއިރު، 128 މީހަކު ވަނީ ބަލިން މުޅިން ރަނގަޅުވެފައެވެ. އަދި ހަތަރު މީހަކު ވަނީ ބަލީގައިި މަރުވެފައެވެ.


މިރޭ މަރުނުވެ ހޭލެވިއްޖެނަމަ ވިސްނުންތެރިކަމާއެކު މި ނަޞޭޙަތް ކިޔައި ޢަމަލުކުރަން މަސައްކަތްކުރާށެވެ!\nނިދަން އޮށޯންނަނީ ފަތިހު ނުތަ އަނެއް ދުވަހު ހޭލައި ވަރަށް ގިނަ ކަންތައްތަކެއް ކުރުމުގެ އުންމީދުގައެވެ. ނަމަވެސް ނުހޭލެވެނީސް ނިދީގައި ފުރާނަ ހިއްޕަވާ މީހުންނަކަށް ނުހޭލެވޭނެއެވެ. އެހިސާބުން އެމީހެއްގެ ކަންތައް ނިމުނީއެވެ. މިބުނީ ދުނިޔަވީ ޙަޔާތް ނިމުނީއެވެ. އުޚުރަވީ ޙަޔާތަށް ފެށުނީއެވެ.\nﷲ ބޭނުންފުޅުވެވޮޑިގެންނެވިނަމަ އިއްޔެވެސް ރޭ ވެސް އަދި ކޮންމެ ވަގުތަކުވެސް ތިބާގެ ފުރާނަ ހިއްޕެވީހެވެ. އެކަމަށް ހުރަސް އެޅޭނެ ހަމަ އެކަކުވެސް ނުހުންނާނެއެވެ. އެކަން ހުއްޓުވަން ކުރެވޭނެ ހަމައެއްވެސް ކަމެއް ވެސް ނުއޮންނާނެއެވެ.\nވީމާ ތިބާގެ ފުރާނަ ނުހިއްޕަވައި ލަސްކުރައްވަވާ ސަބަބާއިމެދު ފުންކޮށް ވިސްނައިލާށެވެ! އެއީ ތިބާއަށް ދެއްވަވާ އެންމެ ފުރުޞަތެވެ. އެންމެ މަތިވެރި ނިޢްމަތްވެސް މެއެވެ. ވީމާ ޝުކުރުވެރިވާށެވެ!\nޝުކުރުވެރިވުމަކީ ދެއްވެވި ފުރުޞަތުގެ ބޭނުން ހިފުމެވެ. އަވަހަށް ތައުބާވެ ހެޔޮ ޢަމަލުތައް ކުރަން ފެށުމެވެ. ނަރަކައިން ސަލާމަތްވުމުގެ މަސައްކަތް އަވަހަށް ކުރަން ފަށާށެވެ! ތިބާއަށް އެދެއްވަވަނީ ބަދަލުވުމުގެ ފުރުޞަތުކަމަށް ޔަޤީންކުރާށެވެ!\nއެއްވެސް ފުރުޞަތަކީ ދާއިމީ ފުރުޞަތަކަށް ނުވާނެއެވެ. އަދި އެއްވެސް ފުރުޞަތަކީ އެމީހަކު ބޭނުންވާހައި ދުވަހަކަށް ދެމިގެންދާނެ ފުރުޞަތެއް ނޫނެވެ. ކޮންމެ ފުރުޞަތެއްވެސް ނިމުމަމަކަށް އަންނާނެއެވެ. ގެއްލޭނެއެވެ. ވީމާ މިކަންކަމަށް ވިސްނައި ކޮންމެ މީހަކުވެސް ފުރުޞަތުގެ ބޭނުން ރަނގަޅު ގޮތުގައި ހިފާށެވެ! އަޚްލާޞްތެރި ތައުބާއަކުން ތައުބާވުން އަވަސްކުރާށެވެ!\nފުރުޞަތުގެ ބޭނުން ނުހިފާ ހުއްޓައި މަރުހިއްޕަވަން މަލާއިކަތާ ވަޑައިގެންފި ނަމަ ކުރެވޭނެ ހަމަ އެއްވެސް ކަމެއް ނުއޮންނާނެއެވެ. ހަމަ ފަޅި ސިކުންތެއްހައި އިރުގެ ތެރޭގައި ކޮންމެ މީހަކަށް ވެސް ޖެހޭނީ ދުނިޔެ ދޫކުރާށެވެ! ފަހުން ކުރަން ވިސްނައިގެން ހުރި އެއްވެސް ކަމެއް ނުކޮށް ޖެހޭނީ ކައްވަޅަށް ދާށެވެ! ވީމާ ދެއްވެވި ފުރުޞަތުގެ ބޭނުން ހިފުމަށް އަވަސްވެގަންނާށެވެ!


Nora Fatehi badhaluhifan ulhenee kaaku kibain baa?\nނޯރާ ފަތޭހީ ބަދަލު ހިފަން އުޅެނީ ކާކު ކިބައިން ބާ؟\nނޯރާ ފަތޭހީގެ ސޯޝަލް މީޑިއާ އެކައުންޓުން އޭނާ އިއްޔެ ޝެއާ ކުރި މެސެޖެއްގެ މާނަ ނޭނގިގެން ގިނަ ބަޔަކު ބޯ ކަހަން ފަށައިފި އެވެ.\nއިންސްޓަގްރާމް ސްޓޯރީޒްގައި ނޯރާ ޝެއާކުރި މެސެޖެއްގައި ތައުބާ ވުމާއި ބަދަލު ހިފުމާއި ގުޅޭ ވާހަކަތަކެއް ދައްކާފައި ވެއެވެ.\n"އަހަންކަށް މާ ރަނގަޅަކަށް ތައުބާއެއް ނުވެވޭނެ. އެއަށް ވުރެ ރަނގަޅަށް އަހަރެން ބަދަލު ހިފާހިތް ވަނީ. އަހަރެން މިކަން ކުރާނަން. ގަބޫލު ކުރޭ،" ޑެވިލް އީމޯޖީ އަކާއެކު ނޯރާ ޝެއާ ކުރި މެސެޖުގައި ވެއެވެ.\nމި މެސެޖުގެ ތަފްސީލު ނޯރާ ޝެއާ ކޮށްފައި ނުވާތީ އިންސްޓަގްރާމްގައި އޭނާ ފޮލޯކުރާ 21.9 މިލިއަން މީހުން މިހާރު ތިބީ ހައިރާން ވެފަ އެވެ.\nނޯރާ އަކީ ކެނެޑާގައި އުފަންވެ ބޮޑުވި މޮރޮކޯ ދެމަފިރިއެއްގެ ދަރިއެކެވެ. ބޮލީވުޑުން އޭނާއަށް މަޝްހޫރުކަން ލިބުނީ 2018ގައި ފިލްމު "ސަތުޔަމޭވް ޖައިތޭ"އަށް އޭނާ ކުޅެދިން އައިޓަމް ސޯންގް "ދިލްބަރް"ގައި ނަށާފައިވާ މޮޅު ނެށުމުގެ ސަބަބުންނެވެ.\nއޭގެ ފަހުން "ސުތުރީ"ގެ 'ކަމަރިޔާ' ލަވަ އާއި "ބަޓްލާ ހައުސް"ގެ 'އޯ ސާކީ ސާކީ' އާ ދެ ލަވަ ވެސް ބްލޮކްބަސްޓާވެ އޭނާ ވަރުގެ ކުޅަދާނަ ނެށުންތެރިޔަކު ނެތް ކަމަށް ގިނަ ބަޔަކު ގަބޫލުކުރަން ފެށި އެވެ.\nހިންދުސްތާން ޓައިމްސް އަށް މީގެ ދުވަސްކޮޅެއް ކުރިން ނޯރާ ދިން އިންޓަވިއު އެއްގައި ބުނެފައިވަނީ އައިޓަމް ސޯންގްތައް ގުޅޭ "އައިޓަމް ގާލް"އެއްގެ ގޮތުގައި ލޭބަލް ވާކަށް އޭނާ ބޭނުމެއް ނޫނެވެ. އެކި ރޯލުތައް ވެސް އޭނާއަށް ވަރަށް ފުރިހަމައަށް ކުޅެލެވިދާނެ ކަމަށާއި ބޮލީވުޑްގައި ދެމި ހުރެވޭނީ ރަނގަޅު ފިލްމުތަކެއް ކުޅެގެން ކަމަށް ގަބޫލުކުރާ ކަމަށް ނޯރާ އެ އިންޓަވިއުގައި ބުނެފައި ވެއެވެ.\nއެހެން ގައުމުތަކުގެ މީހުންނަށް ބޮލީވުޑުން ޖާގަ ހޯދުމަކީ އަދި އެ އިންޑަސްޓްރީގައި ގިނަ ދުވަހު މަސައްކަތްކުރުމަކީ ވަރަށް އުނދަގޫ ކަމެއް ކަމަށް ނޯރާ އެއްބަސްވެ އެވެ.\n"އިންޑިޔާ މީހަކަށް ނުވާތީ ވަރަށް ކަންކަން ކުރަން އުނދަގޫވޭ. ބަސް ނޭނގުން ވެސް އެއީ މައްސަލައެއް. އަދި އިންޑިޔާގެ ކެރެކްޓާތަކުގެ ހަރަކާތްތައް ކޮޕީކުރުމަކީ ވެސް އުނދަގޫކަމެއް،" ނޯރާ ބުންޏެވެ.\nނޯރާ ބުނި ގޮތުގައި ފާއިތުވީ ދެ ތިން އަހަރަކު އޭނާ މަސައްކަތްކުރީ ހިންދީ ބަސް ދަސްކޮށް އިންޑިއާ މީހުން އެކްޓްކުރާ ގޮތަށް އެކްޓްކުރަން ދަސްކޮށްގެން ހިންދީ ފިލްމު ކުޅުމުގެ ފުރުސަތު ހޯދާށެވެ.\nއެގޮތުން "ބާރަތު" އާއި "ސްޓްރީޓް ޑާންސާ 3ޑީ" އިން ރަނގަޅު ރޯލުތައް ނޯރާ އަށް ކުޅެން ލިބިފައި ވެއެވެ. އަދި "ބޫޖް: ދަ ޕްރައިޑް އޮފް އިންޑިއާ"ގެ މަސައްކަތް ނޯރާ މިހާރު ދަނީ ކުރަމުންނެވެ. މި ފިލްމު ރިލީޒްކުރަން ހަމަޖެހިފައިވަނީ ޑިޒްނީ+ހޮޓްސްޓާ އިންނެވެ.\nސުލަކްޝަނާ ޕަންޑިތު: ވެވުނު ލޯބިން ދިރިއުޅުން ބަރުބާދު\nބާދްޝާހްގެ ޑިޕްރެޝަންގެ އަނދިރި ތަޖުރިބާ\nލަތާ ފިލްމުތަކަށް ލަވަކިޔުން ހުއްޓާލީ ކީއްވެ؟\nލަވަކިޔުންތެރިޔާ ޖޫބިން އާއި ނިކިތާ ކައިވެނިކުރަނީ


Thelaseemiyaa kudhinnaai beleniveringe shakuvaathah aduahaa hahlu hoadhaidheyn jehey\nތެލަސީމިޔާ ކުދިންނާއި ބެލެނިވެރިންގެ ޝަކުވާތައް އަޑުއަހާ ހައްލު ހޯދައިދޭން ޖެހޭ\nކޮންމެ އަހަރެއްގެ ވެސް 8 މޭ އެއީ ތެލަސީމިޔާ ކުދިންގެ ދުވަސް ގޮތުގައި ފާހަގަ ކުރަމުންދާ ދުވަހެވެ. މިދުވަސް ފާހަގަކުރުމުގެ މަޤްސަދަކީ ތެލަސީމިޔާގެ ސަބަބުން މި ދުނިޔެއާ އަލްވަދާޢު ކިޔާފައިވާ ކުދިންގެ ހަނދާން އާކުރުމާއި ތެލަސީމިޔާއާ ހަނގުރާމަ ކުރަމުންދާ ކުދިންނަށް ރަނގަޅު ހަޔާތެއް ހޯދައިދިނުމަށް ބާރު އެޅުމެވެ.\nތެލަސީމިޔާއަކީ ހަށިގަނޑުގައި ހަށިގަނޑުގައި އުފައްދަންޖެހޭ ވަރަށް ހެމޯގުލޮބިން ނުއުފެއްދުމުގެ ސަބަބުން ނުވަތަ ހެމޯގުލޮބިން އުފެއްދުމުގެ ބާރު ދައްވުމުގެ ސަބަބުން ޖެހޭ ބައްޔެކެވެ. ހެމޯގުލޮބިންއަކީ ހަށިގަނޑުގައި އޮކްސިޖަން ދައުރުވުމަށް އެހީތެރިވެދޭ ލޭގެ މާއްދާއަށް ކިޔާ ނަމެވެ. އެހެންކަމުން ވަކި ޤަވައިދެއްގެ ދަށުން އެކުދިންނަށް ލޭ އަޅަން ޖެހެއެވެ. ލޭ އަޅަންޖެހޭ މުއްދަތު އެކި ކުދިންނަށް ތަފާތެވެ.\nމިދުވަސް ފާހަގަ ކުރަމުންދާއިރު ތެލަސީމިޔާ ކުދިންނާއި އެކުދިންގެ އާއިލާތަކުން ކުރާ ޝަކުވާ ބޮޑެވެ. އެގޮތުން ލޭ ފޯރުކޮށްދޭނެ ޑޯނަރުން ހޯދަން އުދަނގޫވުމާއި، ލޭ އެޅުމުގެ ސަބަބުން ހަށިގަނޑުގައި އިތުރުވާ ދަގަނޑުގެ ބާވަތް މަދުކުރުމަށް ބޭނުންކުރާ ޑެސްފެރޯލް އާއި އަސުންރާ ހޯދަން އުދަނގޫވުމާއި، ރާއްޖޭގައި މިކަމަށް ދެވޭ ފަރުވާ ކުރިއަރައިގެން ނުދިއުން ހިމެނެ އެވެ. އަދި މުޖުތަމައިން ތެލަސީމިޔާ ކުދިންނާމެދު ގެންގުޅޭ ތަފާތުކުރުންތަކަކީވެސް ކަންބޮޑުވާންޖެހޭ މައްސަލައެކެވެ.\nދުނިޔޭގައި އާބާދީގެ ނިސްބަތުން ތެލަސީމިޔާ ކުދިން އެންމެ ގިނައީ ރާއްޖޭގަ އެވެ. މިގޮތުން ރާއްޖޭގައި ގާތްގަނޑަކަށް 600 އެއްހާ ތެލަސީމިޔާ ކުދިން އެބަ ތިއްބެވެ. އެންމެ ހިތާމަކުރަން ޖެހޭ ކަމަކީ ރާއްޖޭގައި ތެލަސީމިޔާ ކުދިން އުފަންވާ މިންވަރު އަހަރުން އަހަރަށް މަދުވަމުން ނުދިއުމެވެ. ތެލަސީމިޔާ ކުދިންގެ ގޮތުގައި ކުޅުދުއްފުށީގައި 8 ކުދިން ޕަބްލިކް ހެލްތު ޔުނިޓްގައި ރެޖިސްޓްރީ ކުރެވިފައިވާއިރު ރަށުން ބޭރުން5ކުދިން ލޭ އެޅުމަށްޓަކައި ކުޅުދުއްފުއްޓަށް އާދެ އެވެ.\nއިންޓަނޭޝަނަލް ތެލަސީމިޔާ ފަންޑުން ކޮންމެ އަހަރަކުވެސް މިދުވަސް ފާހަގަކުރުމުގެ ގޮތުން ޚާއްސަ ހަރަކާތްތަކެއް ހިންގަ އެވެ. އެގޮތުން ކޮންމެ އަހަރެއްގައިވެސް ތެލަސީމިޔާ ކުދިންނަށް ސަޕޯޓް ދިނުމުގެ ގޮތުން ތެލަސީމިޔާ ދުވަހު ރަތްކުލައިގެ ހެދުންއެޅުމަށް ބާރުއެޅުމާއި، ލޭ ހަދިޔާކުރުމުގެ ޕްރޮގްރާމްތައް ހިންގުމާއި، މިކަމާއި ގުޅޭ ހޭލުންތެރިކަމުގެ ޕްރޮގްރާމްތައް ހިންގުމުގެ އިތުރުން ކޮންމެ އަހަރެއްގައިވެސް ދުވަހާއި ގުޅޭ ޝިޔާރެއް ކަނޑައެޅުން ހިމެނެއެވެ. މިގޮތުން މިއަހަރު ކަނޑައަޅާފައިވާ ޝިޔާރަކީ “އިކޮނޮމިކް ރިސެސަން: އޮބްޒާވް – ޖޮއިންޓް ފޯސަސް – ސޭފްގާޑިން ހެލްތް” މިއެވެ. މިއީ އިޤްތިސާދީ ހީނަރުވުމުގެ ސަބަބުން ސިއްހީ ހިދުމަތްތަކުގައި ދިމާވާ ތަފާތު ކުރުންތައް ނައްތާލުމަށް އެންމެން އެކަތި ގަނޑެއް ގޮތުގައި މަސައްކަތް ކުރުމަށްޓަކައި ކަނޑައެޅިފައިވާ ޝިޔާރެކެވެ.\nތެލަސީމިޔާ ކުދިން އުފަންވާ ނިސްބަތް މަދުކުރުމަށްޓަކައި އަދި ތެލަސީމިޔާ ކުދިންނަށް ދިމާވެފައިވާ މައްސަލަތައް ހައްލުކުރުމަށްޓަކައި ބޮޑެތި މަސައްކަތްތަކެއް ކުރަން ޖެހިފައިވާކަން ޔަޤީނެވެ. މިގޮތުން ހޭލުންތެރިކަމުގެ ތަފާތު ޕްރޮގްރާމްތައް ހިންގުން އިތުރުކުރުމާއި، ތެލަސީމިޔާއަށް ދެވޭ ފަރުވާ އިތުރަށް ކުރިއަރުވަން ޖެހިފައިވާކަމީ ކޮންމެހެން ވެސް ކުރަންޖެހިފައިވާ ކަންތަކެވެ. އަދި ރާއްޖޭގެ އާބާދީގެ 18% އަކީ ތެލަސީމިޔާ ކެރިއަރުންނަށް ވާއިރު ކެރިއަރުންނަށް ސްކްރީން ކުރުމުގެ ޕްރޮގްރާމްތައް ރާއްޖެތެރެއަށް އަމާޒު ކޮށްގެން ނުހިންގާކަމީ ހިތާމަކުރަންޖެހޭ ކަމެކެވެ.


Parking massala ah hallu nuhoadhaa sticker jahaathee Aisha aa suvaal kuranee | Mihaaru\nޓްރާންސްޕޯޓް މިނިސްޓަރު އައިޝަތު ނަހުލާ..--- ފޮޓޯ: ހުސައިން ވަހީދު/މިހާރުު\nޕާކިން މައްސަލަ އަށް ހައްލު ނުހޯދައި ސްޓިކާ ޖަހާތީ މިނިސްޓަރު އައިޝާއާ ސުވާލުކުރަނީ\n02 ޖުލައި 2019 - 14:02 88 comments\nމިނިސްޓަރު އައިޝާއާ ސުވާލު ކުރެއްވުމަށް މަޖިލިހަށް މިއަދު ހުށަހެޅުއްވީ ކާށިދޫ ދާއިރާގެ އަމިއްލަ މެމްބަރު އަދި ވިޔަފާރިވެރިޔާ އަބްދުﷲ ޖާބިރެވެ. މަޖިލިހުގެ ގަވައިދުގައިވާ ގޮތުން ވަޒީރަކާ ސުވާލުކުރާ ނަމަ، އެ ބޭފުޅަކަށް މަޖިލިހުގެ އިދާރާ އިން 14 ދުވަހުގެ ނޯޓިހެއް ދޭން ޖެހެ އެވެ.\nޖާބިރު "މިހާރު" އަށް ވިދާޅުވީ ޕާކް ކުރާނެ އިންތިޒާމުތައް ހަމަނުޖައްސައި ޕާކިން ސްޓިކާ ނުޖަހާނެ ކަމަށް ރައީސް އިބްރާހިމް މުހައްމަދު ސޯލިހްގެ ސަރުކާރުން ވައުދުވެފައިވާ ކަމަށެވެ. އެކަމަކު، އިންތިޒާމުތައް ހަމަނުޖައްސާ ސްޓިކާ ޖަހާތީ އާންމުންނަށް އުނދަގޫވާ ކަމަށް އޭނާ ވިދާޅުވި އެވެ.\n"ހަގީގަތުގައި، ޕާކް ކުރާނެ ތަނެއް ނެތީމަ އެގޮތަށް ޕާކް ވެސް ކުރަނީ. ސައިކަލްތައް ފަދަ ވެހިކަލްތައް ގެތަކުގެ ކުރިމަތީގައި ބަހައްޓައި ގެތަކަށް ވަނުމަށް ވެސް އުނދަގޫވާ ފަހަރު އާދޭ. އެހެންވެ، މިކަމުގައި މިނިސްޓަރު އައިޝާ ޖަވާބުދާރީ ކުރުވަން ބޭނުންވަނީ،" ޖާބިރު ވިދާޅުވި އެވެ.\nކާށިދޫ ދާއިރާގެ މެމްބަރު އަބްދުﷲ ޖާބިރު. --- ފޮޓޯ: މިހާރު\nމިިދިޔަ އަހަރުގެ ސެޕްޓެމްބަރު 23 ވަނަ ދުވަހު ބޭއްވި ރިޔާސީ އިންތިޚާބުގެ ކެމްޕެއިންގައި، ރައީސް އިބްރާހިމް މުހައްމަދު ސޯލިހު ވަނީ ޕާކިން މައްސަލައަށް ހައްލު ނުހޯދައި ސްޓިކާ ނުޖަހާނެ ކަމަށް ވިދާޅުވެފަ އެވެ. އަދި ގަވާއިދާ ހިލާފަށް ޕާކުކުރާ އުޅަނދުތަކުގައި ސްޓިކާ ޖެހުން ޖެނުއަރީ މަހު ވަނީ ވަގުތީ ގޮތުން ހުއްޓާލައިފަ އެވެ.\nއެކަމަކު، ހަމައެއް ލަމައެއް ނެތި، ގަވައިދާ ހިލާފަށް ޕާކް ކުރުން އާންމުވުމާ ގުޅިގެން ފުލުހުން އަލުން ޕާކިން ސްޓިކާ ޖަހަން ފެށީ މިދިޔަ ފެބްރުއަރީ މަހުގެ ތެރޭގަ އެވެ. ސްޓިކާ ޖެހުމުގެ ބަދަލުގައި މި ސަރުކާރުން ފެށި ކަމަކީ، މީހުންނަށް ދަތިވާ ގޮތަށް ޕާކްކޮށްފައި ހުންނަ ވެހިކަލްތައް ޓޯ ކުރުމެވެ. އެކަމަކު، އެކަމުން މާ ބޮޑު ހައްލެއް އައި ތަނެއް ނުފެނުނެވެ.\nޕޮލިސް ކޮމިޝަނަރު މުހައްމަދު ހަމީދު ކުރިން ވިދާޅުވީ އުޅަނދުތައް ރާއްޖެ އެތެރެކުރުމާއި ގެންގުޅުމުގެ އިތުރުން އެކަށީގެންވާ ގޮތެއްގައި ޕާކުކުރުމުގެ އިންތިޒާމްތައް ހަމަޖެއްސުމުގައި މައްސަލަތަކެއް އެބަހުރި ކަމަށެވެ. އެފަދަ މައްސަލަތައް ހުއްޓައި ޕާކްކުރާނެ ޖާގަ ތަނަވަސްނުކޮށް ފުލުހުން ނުކުމެ ސްޓިކާ ޖެހުމަކީ ގަބޫލުކުރެވޭ އުސޫލެއް ނޫން ކަމަށް ވެސް އޭނާ ވިދާޅުވި އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުން ވަނީ ގިނަ ޕާކިން ޖޫރިމަނާގެ ވަރަށް ބޮޑު އަދަދެއް މައާފުކޮށްދީފަ އެވެ. އެގޮތުން 2015 އަދި 2016 ވަނަ އަހަރު ކުރި 7.8 މިލިއަން ރުފިޔާގެ ޓްރެފިކް ޖޫރިމަނާ ވަނީ މިިދިޔަ އަހަރުގެ ޖުލައި މަހު މާފުކުރި އެވެ.\nގަވާއިދާ ހިލާފަށް ޕާކުކުރާ ފުރަތަމަ ފަހަރު ޖޫރިމަނާ ކުރަނީ 250ރ. އިންނެވެ. އެކަން ތަކުރާރު ކޮށްފި ނަމަ ދެވަނަ ފަހަރު 500ރ. އިން ޖޫރިމަނާކޮށް އަދި ތިން ވަނަ ފަހަރު 750ރ. އިން ޖޫރިމަނާކުރެ އެވެ. އެގޮތުން މިދިޔަ ހަފްތާގައި 1300 އަށް ވުރެ ގިނަ ވެހިކަލްތަކުގައި ވެސް ސްޓިކާ ޖެހި އެވެ.\nއިތުރު ލިޔުންތައް ފުލުހުން މެމްބަރު އަބްދުﷲ ޖާބިރު (ކާށިދޫ) ޕާކިން ޒޯން ވެހިކަލްތަކުގައި ސްޓިކާ ޖެހުން ޕާކިން އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު


Maamigili Port Ge Operation Huttaeh Nulan - MPL - Vaguthu\nމާމިގިލި ޕޯޓްގެ އޮޕަރޭޝަން ހުއްޓައެއް ނުލަން - އެމްޕީއެލް\n"މާމިގިލި އިންޓަނޭޝަނަލް ޕޯޓު" ހުޅުވުމުގެ ރަސްމިއްޔާތުގެ ތެރެއިން - ވަގުތު އިމޭޖެސް: އިބްރާހިމް ޝާބިލް\nއދ. މާމިގިލީ ޕޯޓް ޕޯޓުގެ އޮޕަރޭޝަން ހުއްޓާލުމަށް ނިންމާފައިނުވާ ކަމަށް އެ ޕޯޓް އޮޕަރޭޓް ކުރަމުންދާ މޯލްޑިވްސް ޕޯޓްސް ލިމިޓެޑް (އެމްޕީއެލް)އިން ވިދާޅުވެއްޖެއެވެ.\nމާމިގިލީގެ ޕޯޓް އޮޕަރޭޝަނަށް ގެނެސްފައި ވަނީ 2018 ވަނަ އަހަރުގެ މެއި މަހުގެ ދެ ވަނަ ދުވަހު އެވެ. އެތަން ތަރައްގީކޮށްފައި ވަނީ އިންޓަނޭޝަނަލް ޕޯޓެއްގެ ގޮތުގައެވެ. އަދި އެ ޕޯޓުގެ ކާގޯ އޮޕަރޭޝަންގެ މަސައްކަތްތައް ހަމަ އެ ދުވަހު ވަނީ ފަށާފައެވެ.\nއެ ޕޯޓް ހުޅުވިތާ ތިން އަހަރުވެފައިވާއިރު، އެތަން ބަންދު ކުރަން ނިންމާފައިވާ ކަމަށް މިއަދު ބައެއް މީޑިއާތަކުން ވަނީ ރިޕޯޓްކޮށްފައެވެ.\nއެކަން ދޮގުކޮށް އެމްޕީއެލްގެ ތަރުޖަމާން ދާނިޝް ނިޒާމް ވިދާޅުވީ، މާމިގިލީ ޕޯޓްގެ އޮޕަރޭޝަން ހުއްޓާލަން ނިންމާފައި ނުވާ ކަމަށާއި، ނަމަވެސް މާމިގިލީ ޕޯޓުގެ އޮޕަރޭޝަން ސްކޭލް ޑައުން ކުރުމަށް މިހާރު ނިންމާފައިވާ ކަމަށެވެ.\nއަދި މާމިގިލީ ޕޯޓުގައި މަސައްކަތް ކުރާ މުވައްޒަފުންގެ ތެރެއިން އެމްޕީއެލްއަށް ވަޒީފާއަށް ބަދަލުވާން ބޭނުންވާ ފަރާތްތަކަށް އެ ފުރުސަތު ހުޅުވާފައިވާ ކަމަށް ދާނިޝް ވިދާޅުވިއެވެ.\n"މާމިގިލީ ޕޯޓުގައި މަސައްކަތް ކުރާ އެއްވެސް މުވައްޒަފަކު ވަޒީފާއިން ވަކިކޮށްފައި ނުވާވާހަކަ އެންމެ ބޭފުޅުންގެ މައުލޫމާތައްޓަކައި ދަންނަވަން. މި ނިންމުމާއި ގުޅޭ އިތުރު ތަފްސީލް މާދަމާ އަޅުގަނޑުމެން ހިއްސާކުރާނަން". ދާނިޝް ވިދާޅުވިއެވެ.\nޖޫން 23, 2021 00:52\nމާމިގިލީ ޕޯޓަކީ ކީކުރަތަނެއް ތޯ، އެއްވެސް ކަމެއް ކުރާ ތަނެއްނޫން. ބައަކައް މުސާރަ ދޭން ހަދާފަ ހުރި ތަނެއް އެއީ. މާމިގިލީ ޕޯޓްއަށް ބަލާލީމާ އެނގޭ ސަރުކާރުން ލާރި އިސްރާފުކުރާ ވަރު. ކަމެއް ނުކޮއް، ބައަކަށް މުސާރަ ދީފަ ދީފަ ސަރުކާރު އެހުންނަނީ.\nޖޫން 23, 2021 06:20\nތަންދޮރު ނޭނގޭ މީހުންނަށް ވެރިކަން ދިނީމަ ވާނެ ހައެތި މިއޮއްވަނީ.\nއަދިވެސް ދުވާނެ އިންތިހާބެއް އަންނައިރަށް އެވެރިންނަށް ވޯޓްދޭން، ހޭވެރިކަން ނުވާތީ ދެރައީ،\nއަދިވެސް އެވެރިން ތިޔަތާ އުޅޭ މީހުންގެ ބޮލަށް ބޭނުން ގޮތަކަށް ޗިޕް ޖަހާނެ،\nހޭވެރިކަންވާނީ ކައްގަނޑުން ވައްކަންކުރީމަ،\nރައީސް ޔާމިން ވެރިކަމުގަ ހުރިނަމައޭ މިއަދު ތިޔަމީހުންްގެ ހިތަށް އަރާނެ، ކީއްކުރާނީ، ދިވެހިންނަށް ވިސްނޭނީ ވަގުތު ފާއިތުވީމަ،\n💔💔💔miss you president yameen💔💔💔💔\nޖޫން 30, 2021 06:49\nފިކުރަކަށް ނުބަލާނަމޭ، ވަޒީފާގެ ބިރެއް ނޯންނާނެޔޭ، 2018 ގައި އިބޫ ކީމާ އެކަން ގަބޫލުކޮށް ތިޔަ މީހުން ވޯޓު ދިނީ ހުންނަ ގަމާރުކަމުން. އަހަރެމެންނަށް އެނގޭ، ޑްރާމާ ކުޅުނަސް، އިބޫއާއި އަންނި އަކީ ހަމަ އެއް އަމާޒަކަށް މަސައްކަތްކުރާ، ގުޅިފައިވާ ދެ އެޖެންޓުންކަން. އެ މީހުން ތެދެއް ނަހަދާނެކަން. ރައްޔިތަކަށް ރާއްޖެއަކަށް އިސްލާމް ދީނަކަށް ދުވަހަކު ވެސް ހެވެއް ނޭދޭނެކަން. ދެން ބާރަށް އަތްޖަހާ!


Coach eh ge gothugai Nizam Bangladesh Primer League ah\nކޯޗެއްގެ ގޮތުގައި ނިޒާމް ބަންގުލަދޭޝް ޕްރިމިއާ ލީގަށް\nބަންގުލަދޭޝް ޕްރިމިއާ ލީގްގައި ވާދަ ކުރާ ސައިފް ސްޕޯޓްސް ކުލަބުގެ ކޯޗް ކަމާ ހަވާލުވާން ޓީސީގެ ކުރީގެ ކޯޗް މުހައްމަދު ނިޒާމު އެއްބަސްވެއްޖެ އެވެ.\nސައިފް ސްޕޯޓްސް ކުލަބުގެ މަގާމާއެކު، ނިޒާމް ވެގެންދާނީ ރާއްޖެއިން ބޭރުގެ ޓޮޕް ޑިވިޝަންގައި މަސައްކަތް ކުރާނެ ފުރަތަމަ ދިވެހި ކޯޗަށެވެ. ނިޒާމް އެންމެ ފަހުން ހުރީ 16 އަހަރުން ދަށުގެ ގައުމީ ޓީމުގެ ކޯޗް ކަމުގަ އެވެ. އެފްއޭއެމް އާއެކު ވާހަކަ ދެކެވި ރާއްޖޭގެ ފުޓްބޯޅައަށް ލިބޭނެ އިތުރު ފުރުސަތަކަށް ވުމުން ނިޒާމްއަށް އެ ފުރުސަތު ލިބި ދޭން އެފްއޭއެމުން ވެސް ބޭނުންވެ އެވެ.\nއޭއެފްސީ ކަޕް ކޮލިފިކޭޝަންގައި ޓީސީ ގޮވައިގެން ނިޒާމް ވަނީ މިދިޔަ އަހަރު ސައިފް ސްޕޯޓްސް ކުލަބާ ދެކޮޅަށް ނުކުމެފަ އެވެ. މާލޭ އާއި ބަންގުލަދޭޝްގައި ކުޅުނު މެޗުންވެސް ސައިފްގެ މައްޗަށް ނިޒާމް ކުރި ހޯދި އެވެ. ސައިފް ސްޕޯޓްސް ކުލަބު އުފެދުނީ 2016 ވަނަ އަހަރު އެވެ. އެ ކުލަބު ބަންގުލަދޭޝްގެ ޕްރިމިއާ ލީގްގައި އެންމެ ފުރަތަމަ ވާދަ ކުރަން ފެށީ މިދިޔަ އަހަރު އެވެ.\nސައިފްގެ ކޯޗަކަށް އެންމެ ފަހުން ހުރީ އިނގިރޭސި ވިލާތުގެ ސްޓެވާޓް ހާލް އެވެ. އޭނާގެ ކޯޗު ކަމުންގެ ދަށުން ސައިފުން މިދިޔަ ސީޒަންގެ ލީގްގެ ހަތަރު ވަނަ ހޯދި އެވެ. މި އަހަރު މެއި މަހު ބަންގުލަދޭޝްގައި އޭއެފްސީ އޭ ލައިސެންސް ކޯސް ފުރިހަމަ ކުރި ނިޒާމް ވަނީ ކޯޗެއްގެ ގޮތުގައި ތިން މުބާރާތެއްގައި ބަނގުލަދޭޝްގައި ވާދަ ކޮށްފަ އެވެ. އެއީ މަިމަހު އެ ގައުމުގައި ބޭއްވި ޔޫއެފާ އެސިސްޓް 16 އަހަރުން ދަށުގެ މުބާރާތުގައި ރާއްޖޭގެ ޓީމުގެ ކޯޗެއްގެ ގޮތުގައ، 2017 ވަނަ އަހަރު ބަންގުލަދޭޝްގައި ބޭއްވި ޝައިހް ކަމާލް އިންޓަނޭޝަނަލް ކުލަބު މުބާރާތުގެ އިތުރުން އޭއެފްސީ ކަޕް ކޮލިފިކޭޝާންގަ އެވެ. ކުލަބުގެ ކޯޗެއްގެ ގޮތުގައި ބަންގުލަދޭޝްގައި އެއްވެސް މެޗަކުން ނިޒާމް މިހާތަނަށް ބަލިވެފަ އެއް ނުވެ އެވެ.\nރާއްޖޭގައި 2023 ވަނަ އަހަރު ބާއްވާ އިންޑިއަން އޯޝަން އައިލެންޑް ގޭމްސްއަށް ގައުމީ ޓީމު ތައްޔާރު ކުރުމުގެ މަސައްކަތް އެފްއޭއެމުން ނިޒާމް އާ ހަވާލު ކުރީ މި އަހަރުގެ އޯގަސްޓް މަހު އެވެ. މިދިޔަ އަހަރު ރާއްޖޭގެ އެންމެ މޮޅު ކޯޗްގެ އެވޯޑް ހޯދި ނިޒާމް ބުނީ، އޭރުވެސް ރާއްޖެއިން ބޭރުގެ ފުރުސަތަކަށް ބަލަމުން ދިޔަ ކަމަށާއި ހަމަޖެހިގެން ދިޔައީ ވަރަށް އުންމީދު ކުރި މަސައްކަތެއް ކަމަށެވެ.\n"އަބަދުވެސް އާ ޗެލެންޖު ނަގަން ބޭނުންވާ މީހެއް އަޅުގަނޑަކީ، ދިވެހި ޕްރިމިއާ ލީގް ޗެމްޕިއަންކަން މިދިޔަ ސީޒަންގައި ޓީސީ އަށް ހޯދައިދިން ނިޒާމް ބުންޏެވެ. "ކުރިން ކުރި މަސައްކަތްތަކަށް ވުރެ ބޮޑު ޗެލެންޖެއް މިހާރު މިއޮތީ، އެ ޗެލެންޖަށްވެސް ކެތްތެރި ކަމާއެކު ތައްޔާރު ވަމުން މިދަނީ."\nސައިފް ސްޕޯޓްސް ކުލަބާއެކު ނިޒާމް އެއްބަސްވީ އެއް އަހަރުގެ މުއްދަތަށެވެ. ބަންގުލަދޭޝްގެ ފުޓްބޯޅައިގެ އާ ސީޒަން ޑިސެމްބަރު ހައެއްގައި ފެށިގެން ދާނެ އެވެ. ސައިފް ސްޕޯޓްސް ކުލަބުގެ މިލުކުވެރިކަން އޮންނަނީ، ބަންގާޅުގެ މަޝްހޫރު ވިޔަފާރީގެ ބްރޭންޑެއް ކަމަށްވާ ސައިފް ޕަވާ ޓެކް އަތުގައެވެ.


Income tax nagaairu Zakaathah dhin bai univaan jeheyne: Dr. Shaheem\nއިންކަމް ޓެކްސް ނަގާއިރު، މުދަލު ޒަކާތުގެ ބައި އުނިވާންޖެހޭނެ: ޝަހީމް\nދީނީ އިލްމުވެރިޔާ އަދި ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް -- އަވަސް ފޮޓޯ: އަބްދުﷲ ޝަފީޢު\nއިންކަމް ޓެކްސްގެ ގާނޫނު ފާސް ވެގެން އަންނައިރު މުދަލު ޒަކާތް ދައްކާ މީހާގެ ޓެކްސް އިން އެބައި އުނިވާ ގޮތަށް އޮންނަން ޖެހޭނެ ކަމަށް ދީނީ އިލްމުވެރިޔާ އަދި ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް ވިދާޅުވެއްޖެ އެވެ.\nއާމްދަނީން ޓެކްސް ނެގުމުގެ ބިލް ނުވަތަ އިންކަމް ޓެކްސްގެ ބިލް ރައްޔިތުންގެ މަޖިލީހަށް ހުށައަޅާފައި ވަނީ މިމަހުގެ 15 ވަނަ ދުވަހުއެވެ. ސަރުކާރުގެ ފަރާތުން މަޖިލީހަށް އެ ބިލު ހުށަހެޅުއްވީ އުނގޫފާރު ދާއިރާގެ މެންބަރު މުހައްމަދު ވަހީދެވެ. އެ ބިލްގެ ފުރަތަމަ ކިޔުން ވެެސް އިއްވާފައެވެ.\nއޯއައިސީގޭ ސެކްރެޓަރީ ޖެނެރަލްގެ އިސް މުޝީރުގެ މަގާމުގައި ވެސް ހުންނެވި ޝަހީމް ވިދާޅުވީ އިންކަމް ޓެކްސްގެ ގާނޫނު ފާސް ވެގެން އަންނަ އިރު މުދަލުން ޒަކާތް ނެރެން ފަސޭހަ ވާނެހެން ކަންކަން ތަރުތީބު ވާންވާނެ ކަމަށެވެ. އަދި މުދަލު ޒަކާތް ދައްކާ މީހާގެ ޓެކްސް އިން އެބައި އުނިވާ ގޮތަށް އޮންނަން ޖެހޭނެ ކަމަށެވެ.\nއިންކަމް ޓެކްސްގެ ގާނޫނު ފާސް ވެގެން އަންނަ އިރު މުދަލުން ޒަކާތް ނެރެން ފަސޭހަ ވާނެހެން ކަންކަން ތަރުތީބު ވާންވާނެ. މުދަލު ޒަކާތް ދައްކާ މީހާގެ ޓެކްސްގެ ކަންވާރުން އެބައި އުނިވާ ގޮތަށް އޮންނަން ޖެހޭނެ ކަމުގައި ދެކެން. މުދަލުން ޒަކާތް ނެރުމަކީ އިސްލާމްދީނުގެ ރުކުނެއް\nޑރ. މުހައްމަދު ޝަހީމް އަލީ ސައީދު | ކުރީގެ އިސްލާމިިކް މިނިސްޓަރު\nފިނޭންސް މިނިސްޓްރީން ބުނެފައިވާ ގޮތުގައި، އަންނަ އަހަރު އިންކަމް ޓެކްސް ނަގަން ފަށާއިރު، ގާތްގަނޑަކަށް 6،000 މީހުންގެ އަތުން އެ ޓެކްސް ނެގޭނެ ކަމަށް ބެލެވޭ ކަމަށެވެ. އަދި އެ ޓެކްސް މެދުވެރިކޮށް ދައުލަތަށް އަހަރަކު 680 މިލިއަން ރުފިޔާ ލިބޭނެ ކަމަށް ވެސް ފިނޭންސް މިނިސްޓްރީން އަންދާޒާ ކުރެ އެވެ.\nރައްޔިތުންގެ މަޖިލިސް ޓެކްސް ޑރ. މުހައްމަދު ޝަހީމް އަލީ ސައީދު


Enme direction eh, ekamaku adhives ummeedhu kurevey | Mihaaru\nޓެޑްރީ އިޝްތިހާރެއް ޝޫޓްކުރުމުގެ މަސައްކަތުގައި.\n09 އެޕްރީލް 2020 - 08:255comments\nރާއްޖޭގެ ފިލްމީ އިންޑަސްޓްރީ ކިތަންމެ ކުޑަޔަސް، ޑައިރެކްޓަރުންގެ ގޮތުގައި މަސައްކަތްކުރާ މީހުން ނިސްބަތުން މަދެއް ނޫނެވެ. މީގެ ތެރޭގައި ފިލްމު ކުޅެމުން ޑައިރެކްޓްކުރާ ފަންނާނުން ވެސް ހިމެނެ އެވެ. އެކަމަކު ޑައިރެކްޓަރެއްގެ އާންމުންގެ މެދުގައި މަގުބޫލުވެ، އެ މީހެއްގެ ނަން ވިދައިލަނީ ގެނެސްދޭ ފިލްމެއްގެ ރީތިކަމަކާއި ފުރިހަމަކަމާ އެކީގަ އެވެ.\nމިގޮތަށް ބަލާއިރު ފިލްމީ ދާއިރާ އިން ވަރަށް އުންމީދީ ޑައިރެކްޓަރުންތަކެއް ފެނިފައިވެ އެވެ. އެކަމަކު އެންމެ ބޮޑު މާޔޫސް ކަމަކީ ގިނަ ބަޔަކު އެ މީހުންނާ ދޭތެރޭ ކުރަމުން ދިޔަ އުންމީދުތަކާ އެއްވަރަށް މަސައްކަތްކުރެވިފައި ނެތުމެވެ. ނުވަތަ ވަކި ހިސާބަކުން މަސައްކަތްތައް ހުއްޓައިލުމެވެ.\nފިލްމު ހެދުމާއި ނުހެދުން އެއީ އެ މީހެއްގެ އަމިއްލަ ކަމެކެވެ. އެކަމަކު ބެލުންތެރިން އަބަދު ވެސް ރަނގަޅު އުފެއްދުންތަކަށް އުންމީދުކުރާނެ އެވެ. އިންތިޒާރުކުރާނެ އެވެ. ފިލްމެއް ހަގީގަތުގައި އެއްޗަކަށް ވަނީ ޑައިރެކްޓަރަކު ކުރާ މަސައްކަތުންނެވެ. ސްކްރީނާ ހަމައަށް އައިސް، ފަރުދާ ކަހައިލުމުން ބެލުންތެރިންނަށް ފެންނާނީ އޭނާ އިސްވެ ހުރެ ކޮށްފައި އޮތް މަސައްކަތެވެ. އެހެންވެ ޑައިރެކްޓަރަކީ ފިލްމެއްގެ މުގުލެވެ. ސްކްރީންޕްލޭއަކަށް ރަނގަޅަށް އިންސާފުކޮށް ދެވޭނީ ވެސް ރަނގަޅު ޑައިރެކްޓަރަކު ހުރެގެންނެވެ.\nމި ފަހަރު ފިލްމީ ދާއިރާ އިން ފެނުނު އުންމީދީ ބައެއް ޑައިރެކްޓަރުންނަށް ބަލައިލާނީ އެވެ. މި ލިސްޓް ހާއްސަ ވަނީ މިހާތަނަށް އެންމެ ފިލްމަކުން ފުއްދައިލި ފާހަގަކޮށްލެވުނު ބައެއް ޑައިރެކްޓަރުންނަށެވެ.\nމުހައްމަދު ނިޔާޒް (ޓެޑްރީ) އަކީ ދިވެހި ކުރިން ގަބޫލުކުރި ގޮތުގައި ރާއްޖޭން ފެނުނު އެންމެ ހުނަރުވެރި ޑައިރެކްޓަރެވެ. އޭނާގެ ވިދުން ގަދަވީ 1994 ގައި ގެނެސްދިން އަސަރުގަދަ ލޯބީގެ ފިލްމު "ދެރިޔާ" އަށް ފަހު އެވެ. އެކަމަކު އޭގެ ފަހުން މިހާތަނަށް ޓެޑްރީ އެއްވެސް ފީޗާ ފިލްމެއް ޑައިރެކްޓަރުކޮށްފައެއް ނެތެވެ.\nދޭތެރެއަކުން އޭނާ ފިލްމެއް ހަދަން އުޅޭ ވާހަކަ ވެސް އިވެ އެވެ. އެކަމަކު އެކަން ހަގީގަތަކަށް ނުވެ އެވެ. "ދެރިޔާ" އަށް ފަހު އެތަކެއް އަހަރެއް ފަހުން ޓެޑްރީ "ދަންޙަޅަ" ކިޔާ ފިލްމެއް ހަދަން އުޅުނު ވާހަކަ ވެސް މީޑިއާތަކުގައި ކުރިން ވަރަށް ގަދައަށް ދެކެވިފައިވެ އެވެ. އަދި މަރުހޫމު ސައިކުރާ އިބްރާހީމް ނައީމު ލިޔުނު ދިވެހިން ރޮއްވައިލި އަސަރު ގަދަ ވާހަކަ "މަންމަ" އަށް ބިނާކޮށް އޭނާ ފިލްމެއް ހަދަން އުޅުނު ވާހަކަ އަކީ ވެސް ހަމަ އެހާމެ ހޫނުކޮށް ދެކެވުނު އެއް ވާހަކަ އެވެ.\nޓެޑްރީ ހަދާނެ ކަމަށް އެންމެ ފަހުން ރަސްމީކޮށް އިއުލާންކުރި ފިލްމަކީ 2017 ގައި ޓީޒާއެއް ވެސް ދައްކައިލި "ލަސްވިޔަސް" އެވެ. އެ ފިލްމު އޭރު އިއުލާންކުރީ 2018 ގައި ސިނަމާ އަށް ގެންނަ ގޮތަށެވެ. އެކަމަކު އޭގެ ފަހުން ވީގޮތެއް ނޭނގެ އެވެ.\nTedry ge javaabu "Lasviyas" in dhakkaalaifi\nޓެޑްރީގެ މަސައްކަތަކަށް އެންމެ ފަހުން ބެލުންތެރިންނާ ހަމައަށް އެންޓި-ކޮރަޕްޝަން ކޮމިޝަން (އޭސީސީ) އަށް ހަދައިދިން 2016 ގެ ސިލްސިލާ "ބިތުފަންގި" އެވެ.\nމަހުދީ އަހުމަދަކީ ޓެޑްރީ މިހާތަނަށް ޕްރޮޑިއުސްކުރި ހަމައެކަނި ފީޗާ ފިލްމު "އަމާނާތް" ޑައިރެކްޓަރެވެ. ދިވެހި ސިނަމާގެ އެންމެ މަގުބޫލު ފިލްމުތަކުގެ ތެރޭގައި ހިމެނޭ 1998 ގެ މި ފިލްމަކީ މަހުދީ ކެރިއަރުގައި ޑައިރެކްޓްކުރި ހަމައެކަނި ފީޗާ ފިލްމެވެ.\n"އަމާނާތް" ގެ ކުރިން މަހުދީ އަކީ ޓީވީ މޯލްޑިވްސް އިން ގެނެސްދޭން ފެށި އޮފީސްތަކުގެ ޑްރާމާ މުބާރާތުގެ އެންމެ ފޯރިގަދަވި ދުވަސްވަރު ކުރީގެ އެޓޯލްސް މިނިސްޓްރީ އަށް ޑްރާމާތަކެއް ލިޔެ، ޑައިރެކްޓްކޮށް އެވޯޑް ވެސް ހޯދާފައިވާ ފަންނާނެކެވެ.\n19 aharu fahun "Amaanaaiy" balanvy keevve? | Mihaaru\nފިލްމު ޑައިރެކްޓްނުކުރަން ނިންމައިގެން ހުއްޓަސް މަހުދީ އަކީ އޭނާގެ ހުނަރު "އަމާނާތް" އިން ދައްކައިލި ފަންނާނެކެވެ. ފަހުން އޭނާ ބަދަލުވީ ސްކްރީންރައިޓަރަކަށެވެ.\nމިހާތަނަށް ދިވެހި ސިނަމާ އަށް އައި މަގުބޫލު އެތައް ފިލްމެއްގެ ސްކްރީންޕްލޭ އޭނާ ލިޔެފައިވެ އެވެ. އޭގެ ތެރޭގައި "ހައްދު"، "ވިޝްކާ" އާއި "ވާށޭމަށާ އެކީ" އާއި "އެންމެ ފަހު ވިންދާ ޖެހެންދެން" އާއި "ސަޒާ" އަދި "އިނގިލި" ފަދަ އެތައް ފިލްމެއް ހިމެނެ އެވެ.\nނުވަދިހައިގެ ތެރޭގައި ގެނެސްދިން "ފުން އަސަރު" ޑައިރެކްޓްކުރި އާމިލާ އާދަމަކީ ބެލުންތެރިން ފަހުން ވެސް އޭނާގެ ފިލްމުތަކެއް ފެންނާނެ ކަމަށް އުންމީދުކުރި ޑައިރެކްޓަރެކެވެ.\nފާތުމަތު ނަހުލާގެ ވާހަކައަކަށް ހެދި އެ ފިލްމަކީ ބެލުންތެރިން ވަރަށް ކަމުދިޔަ، ބެލުންތެރިން ރޮއްވައިލި ފިލްމެކެވެ. "ފުން އަސަރު" ޑައިރެކްޝަނުގައި އިސްކޮށް އާމިއާލާ އެކީ މަސައްކަތްކުރި ނަމަވެސް އޭނާއާ އެކު އެސިސްޓަންޓުންގެ ގޮތުގައި އައިޝަތު ލީލާ އާއި އެމާޒް އަބްދުލް ޝޫކުރު ހިއްސާވި އެވެ.\nއާމިލާ އަކީ ވަރަށް ގިނަ ދުވަސްތަކެއް ވަންދެން ޓީވީ މޯލްޑިވްސްގައި މަސައްކަތްކުރި މީހެކެވެ. ފަހުން ވީޓީވީގައި އޭނާ މަސައްކަތްކޮށްފައިވެ އެވެ.\nއައިޝަތު ފުއާދު ތައުފީގު (ލޮކި) އަކީ މިހާރު އެންމެ ބާރަށް ކުރިއަރަމުން އަންނަ އެއް ސްކްރީން ރައިޓަރެވެ. ރާއްޖޭގެ މިހާރުގެ އެންމެ މަގުބޫލު ފިލްމު ސްޓޫޑިއޯ ޑާކް ރެއިން އެންޓަޓައިންމަންޓްގެ މައި އެއް މުގޫ ކަމަށްވާ މުހައްދު އަލީ (މޮގާ) ގެ އަންހެނުންނަކީ އެ ތަނުން މިހާރު ހަދާ ގިނަ ފިލްމުތަކުގެ ސްކްރީންޕްލޭގައި ހިއްސާވާ ފަންނާނެކެވެ.\nލޮކީގެ އަލަތު ޑައިރެކްޝަނަކީ 2014 ގެ "ހުޅުދާން" އެވެ. ސާކް ފިލްމު ފެސްޓިވަލްގައި ވެސް ވާދަކުރި މި ފިލްމަކީ އުމުރުން ދުވަސްވުމުން ވަޒީފާ އިން ރިޓަޔާކުރާ ފިރިހެނެއްގެ ވާހަކަ ކިޔައިދިން ފިލްމެކެވެ. ވިޔަފާރީގެ ގޮތުން ކާމިޔާބު ފިލްމަކަށް ނުވިޔަސް މި ފިލްމަކީ ކްރިޓިކުންގެ ތެރޭގައި ތައުރީފު އޮހުނު ފިލްމެކެވެ. އެއް ސަބަބަކީ އާންމުކޮށް ދިވެހި ސިނަމާއާ އެހާ ރައްޓެހި ނޫން އެކަމަކު ދިވެހިންނާ ވަރަށް ގުޅޭ ކަހަލަ ވާހަކައެއް ފިލްމުގައި ކިޔައިދީފައި އޮތުމެވެ.\n"ހުޅުދާން" އަށް ފަހު، ލޮކިގެ ފަރާތުން އިތުރު ފިލްމުތަކެއް އަންނާނެ ކަމަށް އުންމީދުތަކެއް ކުރެވެ އެވެ. އެގޮތުން ކުރިއަށް އޮތް ފިލްމަކީ އެހެން މީހަކާ އެކު އޭނާ ޑައިރެކްޝަންގައި ހިއްސާވާ ފިލްމެކެވެ. އެއީ ޖުލައި މަހު ޑާކް ރެއިނުން ގެނެސްދޭ "ނޮވެމްބާ" އެވެ. ލޮކި ސްކްރީންޕްލޭގައި ވެސް ހިއްސާވާ މި ފިލްމު ހަދާފައި ވަނީ އޭނާ އާއި ޑައިރެކްޓަރު އަލީ ޝިފާއު (ޗިއްޕެ) ގުޅިގެންނެވެ. މިއީ މިހާތަނަށް ރީތި އެތައް ފިލްމެއް ގެނެސްދިން ޗިއްޕެ އެހެން މީހަކާ ހިއްސާވެގެން ޑައިރެކްޓްކުރި ފުރަތަމަ ފިލްމެވެ.\n* ބާރު ޝަރީފް\nމުހައްމަދު ޝަރީފް (ބާރު ޝަރީފު) ބެލުންތެރިންގެ ތެރޭގައި ދަންނަ ނަމަކަށް ވެގެން ދިޔައީ އޭނާ ގެނެސްދިން ޑްރާމާ ސިލްސިލާތަކާ އެކީގަ އެވެ. އެގޮތުން 2000 ގެ އަހަރުތަކުގެ ކުރީކޮޅު އޭނާ ގެނެސްދިން "އިހުތިޔާރު" އާއި "ލޯބިވާ ނަމަ" ފަދަ ޑްރާމާތައް ބެލުންތެރިންގެ މެދުގައި ވަރަށް ހިނގި އެވެ.\nއޭގެ ފަހުން 2007 ގައި ޔޫއެންއެފްޕީއޭ ގުޅިގެން ބާރު ވަނީ "އަހަރެން" ގެ ނަމުގައި ފީޗާ ފިލްމެއް ގެނެސްދީފަ އެވެ. ވިޔަފާރީގެ ގޮތުން މާ ކާމިޔާބު ފިލްމަކަށް ނުވިޔަސް، އެއީ ކްރިޓިކުންނަށް ވަރަށް ކަމުދިޔަ ފިލްމެކެވެ. އަދި "އަހަރެން" ގައި ބާރު ކޮށްފައި ހުރި މަސައްކަތްތަކުން އޭނާގެ އިތުރު ފިލްމުތަކަކަށް ބެލުންތެރިން އުންމީދު ވެސް ކުރި އެވެ.\nBaaru Shareef mihaaru koba?\nމީގެ ތިން އަހަރު ކުރިން "މިހާރު" އަށް ދިން އިންޓަވިއުއެއްގައި ބާރު ވަނީ އޭނާ އަދިވެސް ފިލްމެއް ހަދައިފާނެ ކަމަށް އިޝާރާތްތަކެއް ދީފަ އެވެ. ނަމަވެސް އެ ދުވަހެއް އަންނާނެ އިރެއް ބުނާކަށް ނޭނގެ އެވެ. ޔަގީންވާ ކަމަކީ އޭނާ އަކީ ބެލުންތެރިންގެ އުންމީދާ ގުޅިފައި އޮތް ޑައިރެކްޓަރެއް ކަމެވެ.\nނިއުމާ އަކީ ފިލްމު ކުޅެމުން ރާއްޖޭގައި ފިލްމެއް ޑައިރެކްޓްކުރި ހަމައެކަނި މަޝްހޫރު ބަތަލާ އެވެ. އޭނާ ޑައިރެކްޓްކުރި ފިލްމަކީ އަމިއްލަ ނަމުގައި ގެނެސްދީ، ޓައިޓްލް ރޯލް ވެސް ކުޅުނު 2010 ގެ "ނިއުމާ" އެވެ.\nޖިންސީ ގޯނާގެ ޝިކާރައަކަށްވެފައިވާ އަންހެނެއްގެ ވާހަކަ ކިޔައިދިން މި ފިލްމު ޑައިރެކްޓްކޮށްގެން ނިއުމާ ވަނީ އެވޯޑްތަކެއް ވެސް ހޯދައިފަ އެވެ. އޭގެ ތެރޭގައި އެންމެ މޮޅު ޑައިރެކްޓަރުގެ މަގާމު ވެސް ހިމެނެ އެވެ.\n"ނިއުމާ" ގެ ފަހުން ފިލްމެއް ޑައިރެކްޓްނުކުރި ނަމަވެސް ނިއުމާ ބުނެފައިވާ ގޮތުގައި ފަހަރުގައި ވެސް އަދިވެސް އޭނާ ޑައިރެކްޓްކުރާ ފިލްމެއް ފެނިދާނެ އެވެ. ފިލްމު ކުޅުން ހުއްޓައިލުމަށް ފަހު، ނިއުމާ މިހާރު އެންމެ ބޮޑަށް އިސްކަން ދެނީ ފިލްމު ޕްރޮޑިއުސްކުރުމަށެވެ.\nNiuma ah producer ge thofi heyovaru\nއެކަމަށް ހާއްސަ އަމިއްލަ ޕްރޮޑަކްޝަން ހައުސްއެއް ވެސް މިހާރު އެބައޮތެވެ. އެއީ ނިއުޒޯ ފިލްމްސް އެވެ. އޭގެ ދަށުން މިދިޔަ އަހަރު "ނިވައިރޯޅި" ގެނެސްދީފައިވާ އިރު، މިހާރު ވެސް މަސައްކަތް ފަށާފައި އޮތް ދެ ފިލްމެއް އެބައޮތެވެ. އެއީ "ކަޅަކި" އާއި "ގޯނާ" އެވެ.


Dhuniyein beyrun dhirumeh hoadhan kuraa masakkai aa harufathakah - Dhiyares\nދުނިޔެއިން ބޭރުން ދިރުމެއް ހޯދުމަށް ފަލަކީ ޢިލްމުވެރިންދަނީ މުޅިން އައު ޓެކްނޮލޮޖީގެ ބޭނުން ހިފަމުން\nޓީގާޑެންގެ ތަރިއަކީ އޭރިއެސް ގުރަހަލީގައި (ކޮންސްޓަލޭޝަން) އޮންނަ ބޮޑުމިނުގައާއި ވިދުމުގައިވެސް ކުޑަ ތަރިއެކެވެ. ބޮޑުމިނަށް ބަލާއިރު އެއީ އިރުގެ ދިހަ ބައިކުޅަ އެއް ބައިގެ ބޮޑުމިން ހުރި ތަރިއެކެވެ. އަދި އެތަރިން ބޭރުވާ އަލިކަމުގެ ބޮޑު ބައެއް ނުކުންނަނީ އެ ތަރީގެ ދުނިފަށު (ސްޕެކްޓްރަމް)ގެ އިންފްރާރެޑް ބައިންނެވެ. މިހެންވުމުން އެ ތަރިއަކީ 12 އަލިއަހަރު ދުރުމިނުގައި އޮތް ތަރިއެއް ކަމުގައިވީ ނަމަވެސް ހަމަލޮލަށް ފެންނަ ގޮތެއް ނުވެއެވެ.\nސްޕެއިނުގެ ކަލާ އަލްޓޯ އޮބްޒަވޭޓަރީގެ ސައެންޓިސްޓުން މި ތަރިއަށް ގާތުން ބަލަން ފެށުމުން ފާހަގިވި ކަމަކީ އެ ތަރި ވަށައިގެން އެނބުރޭ ކުދިކުދި އެތިކޮޅުތަކެކެވެ.3އަހަރު ދުވަހު، ވަރަށް ރަނގަޅަށް އެތަކެތި ދިރާސާކޮށް މިންކުރުމަށްފަހު އެ ސައެންސްވެރިން ނިންމީ މިއީ އެ ތަރި ވަށައިގެން އެނބުރޭ ދެ ގުރަހައެއްގެ ޖާޒުބީ ބާރުގެ ދާއިރާ (ގްރެވިޓޭޝަނަލް ފީލްޑް)ގެ ސަބަބުން އުފެދިފައިވާ ތަކެތި ކަމަށެވެ. އެ ދެ ގުރަހައިގެ ތެރެއިން އެންމެ ތަރިއާ ކައިރި ގުރަހައަކީ ޓީގާޑެން ބީ ގުރަހައެވެ. އެ ގުރަހައަކީ ބިމާ ބޮޑުމިނުގެ ގޮތުން އެއްވަރު، އަދި އެ ގުރަހައިގެ ތަރިން ލިބޭ އަލީގެ ގޮތުންވެސް އެއް ހަމަ، ހިލަ ހުރުން އެކަށީގެންވާ ގުރަހެއް ކަމުގައިވެސް އެ ސައެންސްވެރިން ނިންމިއެވެ.\nޓީގާޑެން ބީއަކީ މިހާރު ހެބިޓަބަލް އެކްސޮޕްލެނެޓްސް ކެޓަލޮގު (އެޗްއީސީ)ގައި ހިމެނޭ ގުރަހައެކެވެ. މިއީ ދުނިޔެ ހިމެނޭ އިރުގެ ނިޒާމުން ބޭރުގައި ހުރި ގުރަހަތަކުގެ ތެރެއިން ދިރުން ހުރުމުގެ ފުރުޞަތު ހުރި ގުރަހަތަކުގެ މައްޗަށް އެކުލެވޭ ލިސްޓެކެވެ. މި ލިސްޓު އެކުލަވައިލަނީ އަބެލް މަންޑޭޒްއާއި އޭނާއެކު ޔުނިވާސިޓީ އޮފް ޕޯޓަރީކޯގައި މަސައްކަތްކުރާ ސައެންސްވެރިންނެވެ. މި ލިސްޓުގައި ހިމަނަނީ ބިމާ އެއްގޮތް ގުރަހަތަކެވެ. ޚާއްޞަކޮށް ތަރީގެ ވަށައިގެންވާ ސަރަހައްދުތަކުގެ ތެރެއިން ދިރުމަށް ބާރު ލިބޭ ފަދަ ސަރަހައްދުގައި ހުންނަ ތަރިތައް މި ލިސްޓުގައި ގުނައެވެ. މާނައަކީ އެ ތަރިއަކާއި ގުރަހައިގެ މެދުގައި ހުންނަ ދުރުމިނެއްގެ ސަބަބުން ފެން ކެކި އާތްވަށް ނުވާނެ ނުވަތަ ފިނިން ގަނޑުނުވާނެ ފަދަ ދުރުމިނެއް އެ ގުރަހައަކާ ގުރަހައިގެ ތަރީގެ މެދުގައި ހުރޭތޯ ބަލާކަމަށެވެ. މިކަމަށް ރިއާޔަތްކުރާ ސަބަބަކީ، ދުނިޔޭގައި ދިރުން އުފެދުމަށް ހިނގި ބައޯކެމިކަލް ތަފާއުލުތައް (ރިއެކްޝަންސް) ހިނގުމަށް ފެނަކީ އަސާސީ އުންސުރެއް (ކޮމްޕޯނެންޓް) ކަމުގައިވުމުން، ދިރުން ހުންނަ އެހެން ގުރަހައެއްގައިވެސް ފެން ހުރުން ލާޒިމުވާނެކަމަށް ޤަބޫލުކުރެވޭތީއެވެ.\nއެޗްއީސީގެ ލިސްޓެއް އޮތުމަކީ ދުނިޔެއިން ބޭރުގައި ދިރުން ހުރިތޯ ބެލުމުގެ ޝައުޤުވެރިކަން ސައެންސްވެރިންގެ މެދުގައި އަނެއްކާވެސް އިއާދަވެފައިވާ ކަމުގެ އަލާމާތެކެވެ. ވަރަށް ފަހަކާ ޖެހެންދެން ދުނިޔެއިން ބޭރުގައި ކައުނުގެ އެހެން ހިސާބެއްގައި ދިރުން ހުރިތޯ ކުރާ ސުވާލަކީ ޖަވާބު ހޯދުން މުސްތަޙީލު ސުވާލެކެވެ. ނަމަވެސް މިހާރު "އެސްޓްރަބައޮލޮޖިސްޓު"ންގެ ގޮތުގައި މަޝްހޫރުވެފައިވާ ސައެންސްވެރިން ޤަބޫލުކުރާ ގޮތުގައި ކުރިއަށް އޮތް ދަހަތަކުގައި (ޑެކޭޑްސް) މި ސުވާލަށް ޖަވާބެއް ލިބޭނެއެވެ.\nދުނިޔެއިން ބޭރުގައި ދިރުމެއްވޭތޯ ބެލުމުގެ މަސައްކަތް ކުރަނީ ތިން ގޮތަކަށެވެ. އެއް ގޮތަކީ ދުނިޔެއާ ދުރުގައި ހުރި ތަރިތަކާއި ގުރަހަތައް ޓެލެސްކޯޕެއް މެދުވެރިކޮށް ބަލައިގެން ދިރާސާކުރުމެވެ. ދެވަނަ ގޮތަކީ ދުނިޔެއާ ގާތުގައި ހުރި ގުރަހަތަކަށް ޒިޔާރާތްކޮށް އެތަންތަނަށް ދިރާސާކުރުމަށް އުޅަނދު ފޮނުވުމެވެ. މިގޮތުން އެމެރިކާ، ޗައިނާ އަދި އެކުވެރި ޢަރަބި އިމާރާތުންވަނީ މާސްއަށް އުޅަނދެއް ފޮނުވާފައެވެ. ބޭނުމަކީ އެ ގުރަހާގައި ދިރުމެއް ހުރިތޯ ނުވަތަ ދިރުން ހުރުމަށް ބޭނުންވާ ޙާލަތްތައް ފުރިހަމަވޭތޯ ދިރާސާކޮށް ތަހުލީލުކުރުމެވެ. ތިންވަނަ ގޮތަކީ ރޭޑިއޯ ސިގްނަލް ފަދަ ވަސީލަތްތައް ބޭނުންކޮށްގެން ޓެކްނޮލޮޖީއެއްގެ އިޝާރާތެއް ނުވަތަ ހިލަމެއް ވޭތޯ ބެލުމެވެ.\nއެކްސޯޕްލެނެޓު ނުވަތަ އިރުގެ ނިޒާމުން ބޭރުގައި ހުންނަ ދިރުން ހުރުން އެކަށީގެންވާ ދެ ގުރަހައެއް އެންމެ ފުރަތަމަ ހޯދުނީ 1992 ވަނަ އަހަރުގައެވެ. މިހާރު އެ ގިންތީގެ 4،000 އަށްވުރެ ގިނަ ގުރަހަ ހޯދިފައިވެއެވެ. ދުނިޔެ އެކުލެވޭ މިލްކީވޭ ގުރަހާނަ(ގެލެކްސީ)ގައި ހިމެނޭ އެތައް ބިލިއަން ތަރީގެ ތެރެއިން ކޮންމެ ތަރިއެއްގެ ވަށައިގެން ދެތިން ގުރަހަ ދައުރުކުރުމަކީ އެކަށީގެންވާ ކަމެއް ކަމުގައި ސައެންސްވެރިން ވިދާޅުވެއެވެ. އަދި އެއިން ކޮންމެވެސް އެއް ގުރަހައާއި ތަރީގެ މެދުގައި ހުންނަ ދުރުމިނަކީ ދިރުން ވުޖޫދުވުމަށް ބޭނުންވާ ފެން އެ ގުރަހާގައި ހުރުން އެކަށޭނެ ދުރުމިނެއް ކަމުގައިވުމުގެ ފުރުޞަތު ބޮޑު ކަމަށް އެ ބޭފުޅުން ދެކެވަޑައިގަންނަވައެވެ.\nއެސްޓްރޮނޮމިކަލް ޖާނަލްގައި ޝާއިޢުކޮށްފައިވާ ދިރާސީ ލިޔުމެއްގައި ބުނެފައިވަނީ ދުނިޔެ ހިމެނޭ މިލްކީވޭ ގުރަހާނާގައި ހިމެނޭ އިރާ އެއްގޮތް ތަރިތަކުގެ ތެރެއިން ދެބައިކުޅަ އެއްބައި ތަރީގެ ވަށައިގެން ހިލަ ގުރަހަ (ރޮކީ ޕްލެންޓް) ދައުރުކުރާ ކަމަށެވެ. އެއީ އެ ގުރަހަތަކުގައި ފެން ހުރުން އެކަށޭނެ ގުރަހަތަކެވެ. މި ހިސާބުތަކަށް ބަލާއިރު ދިރުން ހުރުން އެކަށީގެންވާ 300 މިލިއަން ގުރަހަ ދުނިޔެ ހިމެނޭ ގުރަހާނައިގައި އެކަނި ހުންނާނެއެވެ. އަދި ދުނިޔެއާ އެންމެ ކައިރިން 20 އަލިއަހަރު (ލައިޓް އިޔާސް) ކައިރީގައި މިފަދަ ގުރަހެއް އޮތުމަކީ އެކަށީގެންވާ ކަމެކެވެ.\nފާހަގަކޮށްލެވޭ ކަމަކީ ތަރިއަކާއި ގުރަހައެއްގެ ދެމެދުގައި ހުންނަ ދުރުމިނަކީ އެ ގުރަހައެއްގައި ފެން ހުންނަންޖެހޭ ސަބަބެއް ނޫން ކަމެވެ. އެހެންކަމުން ގުރަހައާއި ތަރީގެ މެދުގައި ހުރި ދުރުމުން ދެނެގަތުމާއެކު އެ ގުރަހައެއް އުފެދިފައިވަނީ ކޮން މާއްދާތަކަކުންކަން ދެނެގަތުމަކީވެސް ކުރަންޖެހޭ ކަމެކެވެ. އެގޮތުން އެ ގުރަހައެއްގައި ބައްރުތަކާއި ކަނޑުތަކާއި ގަނޑު ސަރަހައްދުތައް ހުރިތޯ ބެލުމަކީ ކުރަންޖެހޭ ކަމެކެވެ. މިކަންކަން ކުރެވޭނީ މުޅިން އައު ޖީލެއްގެ އާލާތްތަކެއް ބޭނުންކޮށްގެންނެވެ.\nމުޅިން އައު ޖީލުގެ މި އާލާތްތަކުގެ ފުރަތަމަ މިސާލަކީ ޖޭމްސް ވެބް ސްޕޭސް ޓެލެސްކޯޕެވެ. އެއީ އެމެރިކާގެ ޖައްވީ އިދާރާ ނާސާގެ އީޖާދެކެވެ. މި ޓެލެސްކޯޕަށް އަލިޖަމާކުރަން ލިބިފައިވާ ޤާބިލުކަމަކީ ހަބްލް ސްޕޭސް ޓެލްސްކޯޕުގެ ޤާބިލުކަމަށްވުރެ6ގުނަ އިތުރު ޤާބިލުކަމެކެވެ. ނާސާއިން ރާވާފައިވަނީ މި ޓެލެސްކޯޕު މި އަހަރުގެ އޮކްޓޯބަރުގައި ޖައްވަށް ފޮނުވާށެވެ. މި ޓެލެސްކޯޕުގެ އެއް ވަޒީފާއަކަށްވާނީ ދުނިޔޭގައި ހިނގާ ބައޮލޮޖިކަލް އިޖުރާއާތުތަކުން އުފަންކުރާ މާއްދާތައް ގުރަހަތަކުން ފެނޭތޯ ބެލުމެވެ. އެއީ އޮކްސިޖަން އަދި މެތޭން ފަދަ ގޭސްތަކެވެ.\nމި އާލާތް ބޭނުންކޮށްގެން އެންމެ ފުރަތަމަ ދިރާސާކުރާ ގުރަހަތަކުގެ ތެރޭގައި ޓީގާޑެން ބީ ގުރަހަ ހިމެނުން އެކަށީގެންވެއެވެ. ނަމަވެސް މި ޓެލެސްކޯޕުގެ ދާއިރާގެ ތެރޭގައި ހިމެނޭ ގުރަހަތަކުގެ އަދަދު ދަނީ އިތުރުވަމުންނެވެ. އެގޮތުން 2020 ވަނަ އަހަރުގައި އެކަނި އެޗްއީސީގެ ލިސްޓުގެ އެންމެ ކުރީގައި އުޅޭ 10 ގުރަހައިގެ ލިސްޓަށް އަލަށް4ގުރަހައެއް އިތުރުވިއެވެ. ކޮންމެއަކަސް ސައެންސްވެރިންގެ އުންމީދަކީ ޖައްވީ ހަރަކާތްތައް ބެލުމަށް ބޭނުންކުރާ ޓެކްނޮލޮޖީއަށް ހަލުއި ދުވެލީގައި ލިބޭ ކުރިއެރުމާއެކު، ދުނިޔެއިން ބޭރުން ދިރުމެއް ހޯދުމަށް ކުރާ މަސައްކަތުގެ ދާއިރާ ފުޅާކޮށް އިތުރު ގުރަހަތައް ދިރާސާކުރުމުގެ ފުރުޞަތު ފަހިވުމެވެ.\nދުނިޔެއިން ބޭރުގައިވާ ދިރުން ސައިންސު ގުރަހަތައް ޖައްވީ ތަހުގީގު


Sih'hee Kulli Nurahkkaluge Haalathu Ge Muhdhathu Anehkkaa Ves Ithuru Koffi | Hathaavees\nނޮވެމްބަރު 5, 2020 ހަތާވީސް އޮންލައިން\nކޮވިޑް19 އާއި ދެކޮޅަށް މަސައްކަތް ކުރާ ފްރަންޓުލައިން ވޯކާއެއް ހުއްޓިލައިގެން: ފޮޓޯ / ހަތާވީސް\nކޮވިޑް19 އާއި ގުޅިގެން ރާއްޖޭގައި އިއުލާން ކޮށްފައިވާ ސިއްހީ ކުއްލި ނުރައްކަލުގެ ހާލަތުގެ މުއްދަތު އިތުރުކޮށްފިއެވެ.\nމީގެކުރިން އިއުލާން ކޮށްފައިވާ އޮތް ސިއްހީ ކުއްލި ނުރައްކަލުގެ ހާލަތުގެ މުއްދަތު މިއަދަށް ހަމަވާނެއެވެ. މިއީ އަލަށް އައްޔަން ކުރެއްވި ހެލްތު މިނިސްޓަރު އަހުމަދު ނަސީމް އެ މަގާމަށް އައްޔަން ކުރެއްވި ފަހުން ސިއްހީ ކުއްލި ނުރައްކަލުގެ ހާލަތުގެ މުއްދަތު އިތުރުކުރި ފުރަތަމަ ފަހަރެވެ.\nއެމަނިކުފާނު ސޮއި ކުރައްވާ މިއަދު ނެރުއްވި ގަރާރުގައި ވިދާޅުވީ ރާއްޖޭގައި މި ބަލި ފެތުރުމުގެ ނުރައްކާ އަދިވެސް އޮތް ކަމަށާއި، މިދިޔަ މާޗު މަހުގެ 12 ވަނަ ދުވަހު އިއުލާންކޮށްފައިވާ ސިއްހީ ކުއްލި ނުރައްކަލުގެ ހާލަތު ދެމި އޮތް ކަމަށެވެ.\nއަދި ބަލީގެ ނުރައްކާ ކުޑަކޮށް، ރައްޔިތުންގެ ސިއްހަތާއި ރައްކާތެރިކަން ކަށަވަރުކުރުމަށްޓަކައި ހާއްސަ ފިޔަވަޅުތަކެއް އަޅަންޖެހޭ ކަމަށް ޑިރެކްޓަރ ޖެނެރަލް އޮފް ޕަބްލިކް ހެލްތަށް ގަބޫލުކުރެވޭ ކަމަށް ލަފާދީފައިވާ ކަމަށެވެ.\nއެހެންކަމުން ރާއްޖޭގެ ހުރިހާ ސަރަހައްދެއްގައި އިއުލާންކޮށްފައިވާ އާއްމު ސިއްހަތުގެ ކުއްލި ނުރައްކަލުގެ ހާލަތުގެ މުއްދަތު އަންނަ މަހުގެ ފަސްވަނަ ދުވަހުގެ ނިޔަލަށް ދެމެހެއްޓުމަށް ނިންމާފައިވާ ކަމަށް ބުނެފައިވެއެވެ.\nPrevious އިމިގްރޭޝަނުގެ ސްޓްރެޓީޖިކް ޕްލޭން އިފްތިތާހުކޮށްފި\nNext ތަނބުރުދޫ ހިމާޔަތްކުރަން ސަރުކާރުން ނިންމައިފި